ועדת המשנה לתחבורה ציבורית, כנסת 20, פרוטוקול מספר 16, 2017-05-09 08:30

דב חנין: אני מתכבד לפתוח את ישיבת ועדת המשנה של ועדת הכלכלה לענייני תחבורה ציבורית.

דב חנין: אני יודע שחלק מהמוזמנים עדיין לא נמצאים כאן אלא תקועים בדרך.

דב חנין: אתם יודעים שהמצור על ירושלים מבחינה ביטחונית הצליח להיפרץ בשנת 1948 אבל הוא הוחלף במצור לא פחות קשה וזה המצור התחבורתי.

דב חנין: קשה מאוד להגיע לעיר.

דב חנין: אני יכול להעיד בפניכם כמי שמגיע מגוש דן שכדי להגיע לוועדה הזו בשעה 8:30, אני יוצא מתל אביב קצת אחרי 6:00 וזה מאפשר לי להגיע ב-8:30 אבל אני אומר לכם שהתחזיות הקרובות הן, כך אומר לנו משרד האוצר, שבשנה הבאה להגיע לישיבה הזו בשעה 8:30, אני כנראה אצטרך לצאת לפני 6:00 ובעתיד אני כנראה אצטרך לבלות כאן את הלילה, אם אני באמת רוצה להיות כאן בשעה 8:30 בבוקר.

דב חנין: אני רק רוצה לנחם את אלה שמגיעים לישיבות בירושלים שלא יחשבו שרק ירושלים נמצאת במצור.

דב חנין: גם תל אביב נמצאת במצור.

דב חנין: מי שרוצה להגיע בבוקר לתל אביב, גם הוא נתקע.

דב חנין: אין דרך להגיע לתל אביב.

דב חנין: אבל מהבחינה הזו אני חושב שאנחנו הולכים ומתקדמים ליותר ויותר צדק חלוקתי כי הפקקים היום הם בכל מקום בארץ, מכל מקום לכל מקום.

דב חנין: אי אפשר להגיע מכל מקום לשום מקום אחר בארץ וזאת הולכת והופכת להיות בעיה לא רק תחבורתית אלא בעיה חברתית וכלכלית ממדרגה ראשונה, שיש לה משמעות מאוד מאוד גדולה לגבי החיים של כולנו בארץ הזאת.

דב חנין: אגב, העומס האדיר הזה בכבישים הוא גם סכנה.

דב חנין: הוא סכנה לחיי בני אדם.

דב חנין: אנשים מעוצבנים.

דב חנין: אני לא יודע אם אתם חווים את אותה חוויה בה אני נתקל, אבל אנשים שתקועים בפקקים הופכים להיות אנשים לא נעימים, חסרי סבלנות ואפשר להבין אותם, והם מתנהלים בצורה לא רציונלית ולא נכונה וכך נראית תרבות ההתנהלות שלנו בכביש.

דב חנין: מהוועדה הזו אני רוצה להעביר מסר מאוד מאוד ברור.

דב חנין: אין דרך אחרת להתמודד עם המשבר התחבורתי הכבד שאנחנו נמצאים בו כבר היום חוץ ממהפכה של תחבורה ציבורית.

דב חנין: כיוון שפתחתי במצור שהוטל על ירושלים, אני רוצה מכאן להפנות קריאה למשרד התחבורה.

דב חנין: בימים הקרובים עומד להיפתח נתיב נוסף שעומד להקל במקצת על מה שקרוי בשפת העם מחסום המנהרות בכביש 1.

דב חנין: הפנייה שלנו היא שאותו נתיב נוסף יוקצה לתחבורה ציבורית כדי להאריך את הנת"צ שכבר היום נמצא בכניסה לירושלים ולאפשר למי שמקבל את ההחלטה הנכונה מבחינה חברתית גם לקבל עדיפות מבחינה תחבורתית.

דב חנין: נת"צ בדרך לירושלים יהיה משהו שיאפשר לאנשים להגיע קצת יותר מהר, אם הם מגיעים בתחבורה ציבורית ואני חושב שמגיעה לאנשים שמגיעים בתחבורה ציבורית העדיפות המינימלית הזאת.

דב חנין: אני חושב שזאת החלטה שצריכה להתקבל והיא צריכה להתקבל בצורה מאוד ברורה בימים האלה.

דב חנין: אני מהוועדה הזאת מפנה למשרד התחבורה את הפנייה לקבל את ההחלטה הזו.

דב חנין: אני יודע שזו החלטה שמחייבת אומץ פוליטי מסוים אבל זה הדבר הנכון, זה הדבר המתבקש וזה הדבר שצריך לעשות עכשיו.

דב חנין: אנחנו מקיימים את הדיון שלנו בנושא היערכות התחבורה הציבורית לאירועים המוניים.

דב חנין: לפני שאני אפתח את הדיון, אני רוצה לומר לכם איזשהו משפט שמכוון אותי לבדיחה המפורסמת על המורה שנוזפת בתלמידים שהגיעו לשיעור על אלה שלא הגיעו לשיעור.

דב חנין: יש לי הרבה ביקורת על מה שקורה בתחום הזה ואני חושב שלכולנו צריכה להיות ביקורת על מה שקורה בתחום הזה אבל אני לא מקל ראש בכלל במאמצים שנעשים, בעובדה שיש אנשים טובים במערכת הממשלתית שעושים כל מאמץ כדי להתמודד עם בעיות ולייצר פתרונות.

דב חנין: אני מעריך את העבודה הזאת.

דב חנין: מאוד מאוד מעריך אותה.

דב חנין: עדיין אנחנו נמצאים באלף אחר לגמרי מבחינת היערכות התחבורה הציבורית לאירועים המוניים.

דב חנין: אלף אחר לגמרי.

דב חנין: זאת לא המאה ה-21.

דב חנין: התפיסה שעדיין שלטת אצלנו היא תפיסה מטומטמת ומנותקת מהמציאות שלפיה יש שגרה שבה אין אירועים המוניים ומדי פעם נוחת עלינו אירוע המוני שתמיד מפתיע אותנו מחדש.

דב חנין: לא מבינים את הדבר הבסיסי שאירועים המוניים הם חלק מהשגרה, חלק בלתי נפרד מהשגרה.

דב חנין: כמו שאני יודע לייצר קו אוטובוס מתל אביב לירושלים והוא נוסע, כך אני צריך לייצר פתרונות שיטתיים לאירועים המוניים שהם חלק מהשגרה.

דב חנין: אגב, חלק גדול מהאירועים ההמוניים, הם גם אירועים ידועים מראש והם לא מפתיעים אף אחד.

דב חנין: הם ידועים חודש מראש, לפעמים אפילו שנה מראש.

דב חנין: אני יודע שהשנה למשל נעשה מהלך מאוד מאוד דרמטי של הכנסת חג חדש למסורת ישראל והוא ל"ג בעמר, אבל בכל זאת האירועים במירון, ידוע מתי הם יהיו.

דב חנין: הם אירועים המוניים גדולים, נערכים לגביהם הרבה מאוד דיונים לאורך השנים וזאת דוגמה של אירוע שהוא לא ידוע חודשים מראש אלא הוא ידוע שנה מראש והוא ידוע שנים מראש.

דב חנין: אנחנו יודעים שנים מראש מתי יהיו האירועים במירון.

דב חנין: אני הייתי רוצה שכל הגורמים שנמצאים כאן בדיון הזה יתמקדו לא רק בתיאור הבעיות והקשיים והחסרונות שקיימים במצב הקיים אלא גם בניסיון לאתגר את עצמנו במעבר לצורה אחרת לגמרי של חשיבה והיא איך אנחנו גורמים לאנשים להתנהל בתחבורה ציבורית מהר ונוח לאירועים המוניים.

דב חנין: אני רוצה לומר לכם שהרבה מאוד אירועים המוניים במדינת ישראל הם עונש כבד למשתתפים שבאים ליהנות מקונצרט, באים ליהנות מאירוע ספורט, ממשחק כדורגל, באים ליהנות מאירוע בעל משמעות מסורתית ודתית משמעותית כל כך כמו האירוע של ההדלקה בהר מירון, אבל בדרך הלוך ובדרך חזור סובלים סבל קשה ומיותר.

דב חנין: אני שואל את עצמי מה זה, מדינת ישראל נמצאת בכוכב אחר?

דב חנין: אנחנו לא יודעים איך מתנהלים בעולם עם אירועים המוניים?

דב חנין: אנחנו לא יודעים איך מתנהלים משחקי כדורגל בארצות אחרות?

דב חנין: איך המערכת יודעת לעבוד?

דב חנין: למה אנחנו מתייחסים לעצמנו בצורה כל כך נוראה ולמה אנחנו מתייחסים לאזרחי ישראל כאנשים שראויים כל פעם לעונש על כך שהם רוצים להשתתף באירוע המוני ולהיות תקועים בפקקים אין סופיים בכניסה וביציאה ולדעת מראש שכשאתה מתכנן ללכת לאירוע המוני, אתה מתכנן לעצמך סבל מאוד משמעותי?

דב חנין: לכן צריכה להיות כאן גישה אחרת לחלוטין.

דב חנין: האירוע ההמוני הגדול שקרוב אלינו במיוחד הוא האירוע של ל"ג בעמר בהר מירון.

דב חנין: אני רוצה לומר לכם שאני עוקב בתשומת לב אחרי ההיערכות של משרד התחבורה לאירוע הזה ואני מברך קודם כל על הלקחים, על המאמצים, על הניסיונות ועל המערך שמתחיל להיות מופעל בעניין הזה.

דב חנין: אנחנו מבינים ממשרד התחבורה שמדובר בעשרים קווי תחבורה ציבורית שיופעלו משלושים מוקדים מרכזיים בכל רחבי הארץ, יושקו קווי אוטובוס חדשים, נתיבות ואופקים ישירות למירון, יהיה מערך שכולל יותר מ-8,000 נסיעות בקווי תחבורה ציבורית מאותם שלושים מוקדים בארץ למירון.

דב חנין: זה היקף גדול של היסעים ציבוריים.

דב חנין: חלק גדול מההיסעים האלה יהיו בחינם.

דב חנין: אנחנו גם מברכים את משרד התחבורה על האמירה הברורה לציבור לא להגיע ברכב פרטי ולא לחזור על הקטסטרופות של שנים קודמות אלא להגיע בתחבורה ציבורית, במערכת הזאת של ההיסעים.

דב חנין: כל הדברים האלה, אנחנו מברכים עליהם ואנחנו גם נשמע עליהם במסגרת הדיון.

דב חנין: אבל כבר היום, לפי הנתונים שיש בידינו, יש חוסרים.

דב חנין: אנחנו מבינים שיש 75 אלף אנשים – כרגע, לפי הנתונים שיש לנו – שאין להם איך להגיע למירון.

דב חנין: אם זה הנתון, אנחנו נשמח לשמוע על נתונים אחרים, יש כאן בעיה.

דב חנין: זה ציבור מאוד מאוד גדול שאין לו פתרונות.

דב חנין: משרד התחבורה באופן טבעי והגיוני נשען על הידברות עם קהילות והתארגנויות קבוצתיות של אנשים אבל זה לפעמים משאיר בצד ובחוץ אנשים שהם לא חלק מהקהילות וגם הם רוצים להגיע לאירוע.

דב חנין: יש חשש מאוד גדול שהמערך הגדול הזה של ההיסעים יופעל על חשבון השירות הסדיר ואני אומר את זה למרות האמירות שאני שומע ממשרד התחבורה שלא תהיה פגיעה בשירות הסדיר אבל בפועל אני שומע מכמה וכמה מקורות שכן תהיה פגיעה בשירות הסדיר.

דב חנין: הדבר הזה אותי מאוד מאוד מטריד.

דב חנין: אני חושב שזה לא נכון להעביר את המסר שכל פעם שיש לנו אירוע המוני גדול, השירות הסדיר למשתמשי התחבורה הציבורית במקומות אחרים נפגע ואנחנו מייצרים אי ודאות לאנשים שרוצים להשתמש בתחבורה ציבורית במקומות אחרים.

דב חנין: כמובן כמו תמיד יש בעיה גדולה מאוד במידע לציבור.

דב חנין: אנחנו ארבעה ימים לפני האירוע ויש איזושהי תחושה שהכול תחת מעטה סודיות כמו מבצע צבאי מתוכנן.

דב חנין: במבצעים צבאיים, אני מבין את ההיגיון בסודיות אבל אני לא מבין את ההיגיון בסודיות באירוע שהוא צריך להיות עוד ארבעה ימים ועדיין אנשים שמתקשרים ומבקשים אינפורמציה גם על מה קורה בהסעות להר מירון וגם על מה קורה בנתיבי תחבורה ציבורית אחרים שלא קשורים לעניין, נמצאים באי ודאות.

דב חנין: זה דבר בלתי נסבל.

דב חנין: זה פשוט דבר בלתי נסבל.

דב חנין: שוב, אנחנו מדברים על דברים שהם ידועים מראש.

דב חנין: הר מירון לא מפתיע אף אחד.

דב חנין: זאת הפנייה שלנו מכאן למשרד התחבורה.

דב חנין: אני אומר את זה עוד לפני שאני שומע את התשובות מכיוון שאלה דברים שאני כבר בעצמי רואה.

דב חנין: כשאני מדבר על מידע לציבור אני אומר שזו תפיסה לא נכונה.

דב חנין: אנחנו חייבים לייצר שקיפות מלאה לציבור באופן מלא הרבה זמן מראש עם יציבות, עם ודאות ועם מתן תמונה מדויקת לאנשים היכן הם עומדים בתחום התחבורה הציבורית.

דב חנין: אני אומר את הדברים אפרופו הר מירון אבל אותם דברים נכונים גם לגבי אירועים המוניים נוספים ואנחנו נתייחס אליהם בהמשך.

דב חנין: בכל זאת, כיוון שהר מירון הוא האירוע הגדול המשמעותי הקרוב, אני ארצה לשמוע ממשרד התחבורה על ההיערכות הספציפית שלהם להר מירון ואחר כך אנחנו נשמע על הדברים הנוספים.

דב חנין: למען הפרוטוקול, אנחנו גם בשידור והציבור צופה בנו וישמח לשמוע את מי הוא שומע.

<נעה אבירם: בוקר טוב.

<נעה אבירם: מנהלת אגף רישוי ותפעול תחבורה ציבורית ברשות הארצית לתחבורה ציבורית, משרד התחבורה.

<נעה אבירם: באמת פרסת את כל ההיערכות מבחינת המספרים של האירוע הצפוי בל"ג בעמר, בין מוצאי שבת ליום ראשון בהר מירון.

<נעה אבירם: רק לסבר את האוזן, אנחנו מדברים על אירוע שהוא באמת ייחודי מבחינת ההיקף שלו.

<נעה אבירם: אנחנו מדברים על מאות אלפי אנשים שמגיעים להר בפרק זמן קצר יחסית.

<נעה אבירם: מובן זה משתנה כיוון שזה סוף שבוע אבל בסופו של דבר אנחנו מדברים על משהו כמו יממה וחצי ועל משהו כמו 300 אלף אנשים ויותר.

<נעה אבירם: אני חושבת שאם אנחנו מדברים על מה ייחודי באירוע הזה ומה מאפשר את ההיערכות הזאת, זה אירוע שבו מוגדר שאין כניסה לרכב פרטי.

<נעה אבירם: זו נקודה שמאפשרת היערכות בתחבורה ציבורית.

<נעה אבירם: היא מאפשרת לפנות את הדרכים, מאפשרת לפנות את התשתיות ומשרד התחבורה כמובן גם מקצה לזה את התקציבים המתאימים כדי לתת את המענה לציבור שאנחנו אומרים לו תשאיר את הרכב בבית, תשאיר את הרכב בחניוני הרכב הפרטי המרוחקים כי יש לך מענה.

<נעה אבירם: אני חושבת שבשנים האחרונות, מאז ההחלטה שהיא החלטה של משטרת ישראל והיא החלטה שאנחנו בהחלט מברכים עליה, מאז שזה נעשה כך, כל המבקרים באירוע יודעים להגיד שאכן המראות שונים לגמרי וזה לא אותו קושי בהגעה כפי שהיה בשנים קודמות.

<נעה אבירם: ספציפית לאירוע בשנה זו ואני מניחה שאחר כך יוכלו להרחיב גם נציגי המפעילים שנמצאים כאן.

<נעה אבירם: הייתה היערכות ואני חושבת שזו הייתה ההיערכות הטובה ביותר לה נערך משרד התחבורה עד אשר לפני שבועיים, מבחינתנו נטרפו הקלפים.

<נעה אבירם: התקבלה החלטה על הזזת חופשת בתי הספר מיום ראשון ליום שני, החלטה שיצרה מצב שאוטובוסים שהיו אמורים לתת מענה לאותם מאות אלפי מבקרים, צריכים במקביל לתת מענה לתלמידי מדינת ישראל שעבורם זה יום שגרה.

<נעה אבירם: בסופו של דבר המשאבים הם לא בלתי מוגבלים, לא של כלי רכב, לא של נהגים, גם לא של תשתית הכבישים שכנראה תהיה עמוסה ביום ראשון יותר מאשר הייתה בימי ל"ג בעמר קודמים וכאן זה משאיר אותנו עם איזושהי בעיה.

<נעה אבירם: בהיערכות שלנו תכננו שירות שלא היה כמותו אבל השנה, לצערי, עלולים למצוא את עצמנו בבעיה.

<נעה אבירם: לכן גם נתקלים כבר עכשיו רוכשי הכרטיסים במחסור בכרטיסים כי מראש אנחנו, משרד התחבורה, הנחינו את מפעילי התחבורה הציבורית שלא למכור כרטיסים לאוטובוסים שלא יוכלו לצאת.

<נעה אבירם: לא למכור נסיעות שלא יוכלו להתקיים כי אין אוטובוסים, כי אין נהגים, כי כאמור הם צריכים לשרת את בתי הספר.

<נעה אבירם: אנחנו לא נגרום לאף אחד לחשוב שהוא יכול להגיע להר ולא נאפשר לו את זה.

<נעה אבירם: זו נקודה קריטית.

<נעה אבירם: אני חושבת שללא הסיפור הזה, באמת המבקרים השנה במירון היו יכולים לקבל שירות מעל ומעבר.

<נעה אבירם: לגבי מה שנאמר על הסברה ופרסום.

<נעה אבירם: האמת שאני אשמח להבין במה בדיוק מדובר כי אנחנו, משרד התחבורה, באמצעות מפעילי התחבורה הציבורית, בשיתוף עם משטרת ישראל ועם מרכז למקומות קדושים, הוציא פרסום כבר לפני למעלה משבוע בעיתונות הכללית ובעיתונות החרדית.

דב חנין: קודם כל, תודה על התשובות שלך.

דב חנין: אני אומר לך שיש אי ודאות לאו דווקא רק ביחס לשירות להר מירון אלא ביחס לשינויים שיהיו בכל המערכת ואני עכשיו מבין ממך מה קרה כאן.

<נעה אבירם: בדיוק.

<נעה אבירם: הדברים קשורים.

דב חנין: הבנתי.

דב חנין: בוודאי יהיו הערות ושאלות במסגרת הדיון, אני אאפשר זאת ואת כמובן תתייחסי אליהם בהמשך.

דב חנין: כבר בשלב הזה, גברתי מנהלת הוועדה, ארצה להוציא מכתב חריף לשר החינוך.

דב חנין: אני חושב שההתנהלות שלו היא באמת התנהלות בלתי נסבלת.

דב חנין: בן אדם שמקבל החלטה כל כך משמעותית לשנות חופשה בלי לבדוק עם גורמי מקצוע שונים בממשלה.

דב חנין: הוא הרי לא השר היחיד בממשלה.

דב חנין: אנחנו מדברים על השלכות רוחב מאוד גדולות.

דב חנין: עד היום היה במרכז הדיון הנושא של הורים ומצוקות של הורים כתוצאה מהשינויים האלה, אבל אני כמובן לא מתעסק בזה במסגרת הוועדה הזאת, אבל השיבוש שהשר יצר בתחום התחבורה הציבורית בכל מדינת ישראל, והנזק הגדול שהוא גרם לתלמידים, להורים וכמובן למשתתפי האירוע החשוב הזה בהר מירון, הוא בלתי נסלח.

דב חנין: הכול נעשה ללא שום עבודה מקצועית, ללא שום מחשבה מקצועית וללא שום תכנון מינימלי.

דב חנין: אני חושב שזאת פשוט התנהלות שאיננה ראויה לאדם בתפקיד של שר.

דב חנין: אדם בתפקיד של שר אמור לקבל החלטות אחרי עבודת מטה מאוד רצינית עם כל גורמי המקצוע הרלוונטיים.

דב חנין: תחבורה ציבורית היא מרכיב מאוד מאוד משמעותי בכל החלטה שצריכה להתקבל במדינת ישראל, בטח בהחלטה מהסוג הזה.

דב חנין: במהלך הדיון נחזור גם לעניין ל"ג בעמר וההיערכות לל"ג בעמר, גם בדברי המשתתפים בדיון, אבל אני רוצה לפתוח את הדיון קצת מעבר לזה כדי לאפשר מצע יותר רחב למשתתפים.

דב חנין: הר מירון הוא כמובן האירוע הגדול ביותר.

דב חנין: אני חושב שזה האירוע הגדול ביותר בכלל.

דב חנין: אבל אירועים כאלה המוניים, הם חלק בלתי נפרד מהשגרה שלנו.

דב חנין: אני אתן לך, גברתי, דוגמה שמספרת לי עליה מנהלת הוועדה אבל היא מייצגת אנשים רבים.

דב חנין: לא מזמן היה לנו יום הזיכרון שגם הוא יום בו אנשים נדרשים לתחבורה ציבורית ולהיסעים לבתי קברות וכדומה וגם כאן נעשית היערכות שאני מברך עליה.

דב חנין: אבל גם כאן זה בא על חשבון הקווים הסדירים.

דב חנין: קווים פשוט בוטלו בלי לעדכן אנשים.

דב חנין: אנשים פשוט הגיעו לתחבורה ציבורית ואין.

דב חנין: גם יום הזיכרון הוא יום שקבוע בלוח השנה שלנו ואנחנו יודעים מראש, לפחות צריכים לדעת, שהיום הזה מחייב אותנו להיערכות של תחבורה ציבורית.

דב חנין: אלה הם הימים הקבועים אבל יש גם ימים שאינם קבועים בלוח השנה מראש אבל הם ידועים לנו מספיק זמן מראש כדי שאנחנו ניערך לקראתם.

דב חנין: יש קונצרטים.

דב חנין: לא מזמן היה בתל אביב, לפני כשבועיים, קונצרט של זמר בשם ג'סטין ביבר.

דב חנין: מצוקת התחבורה שנגרמה באזור גוש דן כתוצאה מהדבר הזה הייתה פשוט פנטסטית.

דב חנין: אני לא מדבר רק על אלה שרצו להגיע לאירוע הזה אלא אנשים שלא היה להם שום קשר לאירוע וסתם רצו להגיע לביתם.

דב חנין: זה פשוט בלתי אפשרי ובלתי נסבל.

דב חנין: השאלה העקרונית שנשאלת כאן היא האם אירועים כאלה לא נכון, דרוש וראוי ליצור מולם התנהלות של תחבורה ציבורית כולל עדיפויות לתחבורה ציבורית וכולל מניעת כניסה לרכבים פרטיים באזורים מסוימים.

דב חנין: כך עושים בעולם.

דב חנין: אנחנו לא מייצרים כאן איזושהי תורה חדשה.

דב חנין: השאלה שלי היא בעצם שלוש שאלות.

דב חנין: שאלה ראשונה היא האם אצלכם נעשית חשיבה איך אנחנו מייצרים תשובה לאירועים הקבועים בלוח השנה.

דב חנין: השאלה השנייה היא האם נעשית אצלכם חשיבה איך אנחנו מייצרים פתרונות תחבורה ציבורית לאירועים המוניים חד פעמיים אבל חוזרים על עצמם כמו קונצרטים וכדומה.

דב חנין: השאלה השלישית היא לגבי אירועי הספורט.

דב חנין: אני אוהד של קבוצת הפועל תל אביב שמשחקת את משחקיה ליד תחנת רכבת, אבל רוב האנשים לא מגיעים ברכבת לאירועים האלה, גם לוח המשחקים לא מותאם לזמני הרכבת והרכבת לא מותאמת ללוח המשחקים.

דב חנין: כך נוצר המצב שבזמן שיש לנו תחנת רכבת על המגרש, בצמוד למגרש, אנשים מגיעים ברכב פרטי, תקועים בפקקים, מגרשי חניה בלתי אפשריים, תאונות, עצבים וכל הדברים המיותרים שלא צריכים להיות לקראת משחק כדורגל.

דב חנין: אני מדבר על הפועל תל אביב.

דב חנין: בואו נגיד מילה על מכבי תל אביב.

דב חנין: זו קבוצה שמשחקת באצטדיון נתניה השנה כאשר גם זה אצטדיון קרוב לרכבת.

דב חנין: אני שומע מאוהדי מכבי תל אביב שזה פשוט אסון.

דב חנין: אנשים תקועים בפקקים, מבלים שעות ברכב, מתעצבנים כאילו זו בעיה שלהם.

דב חנין: אתה אוהד כדורגל, אז תסבול.

דב חנין: הגישה הזאת של אתה אוהד כדורגל, אז תסבול, לא יכולה להימשך.

דב חנין: גם אוהדי כדורגל זכאים לפתרונות טובים.

דב חנין: אני יודע שזה מחייב מאמץ מכל הכיוונים.

דב חנין: זה מחייב מאמץ מההתאחדות כדי להתאים זמנים של משחקים לזמנים של רכבות.

דב חנין: זה צריך להיות בשעות שיש רכבת.

דב חנין: רכבת למשל לא יכולה לנסוע בתוך השבת, לפי ההסדרים הקיימים.

דב חנין: כולנו כאן מסביב לשולחן וכולנו צריכים לשתף פעולה כדי לעשות את הדברים האלה ביחד, ואפשר לעשות את הדברים האלה.

דב חנין: זה לא דמיוני וזה לא בשמים.

דב חנין: כל השאלות האלה הן שאלות שאנחנו נרצה לדבר עליהן.

דב חנין: גברתי, את רוצה לדבר בהיבטים היותר רחבים או שאת מעדיפה לשמוע ואחר כך להתייחס?

<נעה אבירם: אני אשמע את הדברים ואענה.

דב חנין: בסדר.

דב חנין: נתחיל בגיל יעקב, מנכ"ל ארגון 15 דקות, ארגון פעילים שמלווה אותנו בוועדה ומלווה את תחום התחבורה הציבורית.

דב חנין: מה יעקב, כמו תמיד, אני רוצה לפתוח ולהודות לך על העבודה שלך בכלל באופן כללי אבל גם על שיתוף הפעולה שלך עם הוועדה, על הרעיונות ועל המחשבות שאתה חולק אתנו.

דב חנין: תודה לך.

דב חנין: רשות הדיבור שלך.

יעקב גיל: תודה רבה.

יעקב גיל: אני מאוד מברך על הדיון החשוב הזה.

יעקב גיל: בארגון 15 דקות אנחנו מפעילים מוקד פניות ציבור ולאחרונה גם אפליקציה שדרכה אנשים מדווחים על בעיות וצרכים בתחבורה הציבורית.

יעקב גיל: הנושא של אירועים המוניים, ובוודאי האירוע הגדול שעומד לפנינו, הוא לגמרי על סדר היום של הציבור שמודאג מאוד מאוד מחוסר היערכות מספק בנושא הזה.

יעקב גיל: אני חייב להתייחס קודם כל לאמירה האחרונה שלך לגבי תפיסה כללית של איך צריך לנהוג לגבי אירועים המוניים.

יעקב גיל: למעשה למיטב הבנתנו לא נערך עד היום דיון עקרוני בשאלה האם באירועים המוניים אנחנו גורעים שירות מהתחבורה הציבורית הסדירה או שעושים פעולה מרוכזת, שכמובן צריך בשבילה כוח אדם בתוך משרד התחבורה שירכז אותה, להביא חברות הסעה פרטיות.

יעקב גיל: יש היום הרבה אוטובוסים ונהגים שזמינים לאו דווקא במפעילי התחבורה הציבורית הסדירה ובעצם הנושא הזה להבנתנו לא קיבל את המקום הראוי בדיון.

יעקב גיל: מה שאנחנו רואים כרגע, כבר באתרים של חברות התחבורה הציבורית – ואני אשמח מאוד לשמוע ממשרד התחבורה מה הוא אומר על זה – שכבר מודיעים לציבור על הפסקת שירות בקווי תחבורה ציבורית סדירה.

יעקב גיל: כך למשל רק מאתמול באתר של נתיב אקספרס שפעילה באזור הצפון, שורה ארוכה של קווים מופיעים כקווים שלא יינתן בהם שירות ביום ראשון ואפילו ביום שני בחלק מהמקרים.

יעקב גיל: לעומת זאת באתר משרד התחבורה, שזה האתר הרשמי, העסקים כרגיל.

יעקב גיל: אותו דבר באתר של אגד כאשר יש כבר הודעות שקו 900 לא יפעל וחצור תהיה גם היא במצור וכל מיני דברים מהסוג הזה.

יעקב גיל: זה מופיע במידע לציבור אבל באתר משרד התחבורה מופיע שירות סדיר.

יעקב גיל: זאת אומרת, יש כאן גם שאלה של האם גורעים מהשירות הסדיר וגם שאלה של האם הציבור באמת מקבל מידע מה השירות שיהיה זמין לו ומה לא.

יעקב גיל: עוד דבר שאנחנו עדים לו.

יעקב גיל: במסגרת ההיערכות הנוכחית – והיא באמת היערכות מקיפה יותר מאשר בשנים קודמות – יש הרבה מאוד קווים שהם קווים ישירים .

יעקב גיל: זאת אומרת, מזמינים כרטיסים מראש ואין מקום לאנשים שירצו לעלות לאורך הדרך.

יעקב גיל: אלה תופעות שראינו גם בשנים קודמות כאשר אנשים יחכו בתחנות, יעברו על פיהם אוטובוסים שלא יוכלו לעצור בדרך וגם האוטובוסים הסדירים של התחבורה הציבורית שקשורים לאירוע יהיו מלאים.

יעקב גיל: יצא שאנשים יישארו בתחנות בדרך.

יעקב גיל: זאת בעיה מאוד קשה שצריך לחשוב איך לתת לה מענה.

יעקב גיל: עוד דבר שאנחנו שואלים הוא האם משרד התחבורה לא משבית את עצמו.

יעקב גיל: אנחנו רואים באינטראקציה שלנו מול משרד התחבורה זה שכמעט כל הפונקציות הרלוונטיות מושבתות עד ל"ג בעמר.

יעקב גיל: אין איזשהו גורם ייעודי בתוך משרד התחבורה שאחראי באופן ברור לנושא של אירועים המוניים.

יעקב גיל: אולי כאן מתחילה ונגמרת הבעיה.

יעקב גיל: אם יש ממונה מחוז אחד על תחבורה ציבורית שהוא צריך להתעסק גם בשגרה, גם בכל מערך התחבורה הציבורית שגם כך זאת משימה גדולה מדי, הוא גם צריך להתעסק באירועים המוניים, צריך לתאם את זה מול הרבה מאוד גורמים ומן הראוי שאם אירועים המוניים זה משהו שהוא בשגרה – וכמו שציין אדוני היושב ראש, אירועים המוניים קורים לאורך השנה מספר רב של פעמים – אז צריך שתהיה פונקציה מיוחדת לנושא הזה, שהיא תוכל לתאם מול כל הגורמים ובעצם לא להשבית את כל משרד התחבורה כשיש אירוע המוני.

יעקב גיל: זה פשוט הופך להיות בעיה והרבה בעיות מצטברות ומחכות לפתרון.

יעקב גיל: אנחנו קוראים בהזדמנות הזאת לציבור להתלונן למשרד התחבורה ולמשרד התחבורה לבדוק את התלונות ולהפיק לקחים מהן.

יעקב גיל: אנחנו מרגישים שכל שנה מגיעות תלונות, אבל לא בהכרח הופקו הלקחים מהתלונות של השנים הקודמות.

יעקב גיל: אין ספק שהשנה יש סיטואציה ייחודית עם התזוזה של ל"ג בעמר, אבל בכל זאת יש דברים - כמו במיוחד נושא המידע לציבור - שעדיין לא נפתרו.

יעקב גיל: מידע לציבור הוא לא רק לפרסם מודעה בעיתונות.

יעקב גיל: מידע לציבור מתחיל ונגמר באתר האינטרנט וגם צריך להגיע לתחנות האוטובוס.

יעקב גיל: הגיע הזמן שיהיה איזשהו מנגנון, בין אם זה במידע בשילוט האלקטרוני שקיים, שזה אולי אפילו יותר קל מאשר לתלות מודעות, אבל גם לתלות מודעות באוטובוסים מהיכן יהיו ההסעות, היכן הן יעברו, האם יש קו שבמקרה מבוטל ואנחנו מעדיפים שלא יבוטל אבל במידה ויש קו מבוטל, לעדכן את הציבור.

יעקב גיל: אפרופו הדוגמה שנתת לגבי יום הזיכרון.

יעקב גיל: זה לא משהו שאי אפשר להיערך אליו אלא שצריך שיהיה מישהו שזאת האחריות שלו, שהוא מוריד את ההוראה למפעילים והמפעילים ידעו לעשות את זה יחד עם הרשות המקומית.

יעקב גיל: כל שנה וכל אירוע, הנושא הזה חוזר.

יעקב גיל: אגב, אירועים המוניים יכולים להיות גם מרתונים ודברים מהסוג הזה ואז אנשים ממש מחכים בתחנות לא יודעים ששונו המסלולים של הקווים.

יעקב גיל: זה משהו שכל הזמן קורה והאחריות מתגלגלת.

יעקב גיל: אנחנו באמת מצפים שמשרד התחבורה, גם אם לא כל ההיבטים קשורים רק אליו, יהיה גורם מרכז לנושא הזה ושזה באמת יוכנס לתכנית העבודה.

יעקב גיל: אנחנו לא רואים שזה קורה.

יעקב גיל: צריך לזכור שהציבור הוא זה שנשאר בתחנה בין אם השירות שלו בוטל ובין אם הוא מנסה להגיע לאירוע ולא מצליח.

יעקב גיל: אנחנו כן מודאגים השנה, עדיין, למרות ההיערכות המיוחדת, ואני אשמח שיהיה שינוי בעניין הזה ושבאמת ייעזרו גם בידע שמגיע מהשטח, מהציבור, כדי לפתור את הבעיות האלה מראש.

דב חנין: תודה רבה.

דב חנין: אני רוצה לתת את רשות הדיבור למר שמואל גרוסברד, ממלא מקום וסגן ראש העיר אלעד, שהוא גם אחראי על תחום התחבורה בעיר.

דב חנין: אדוני, אתה מעיר שהיא מאוד תלויה בתחבורה ציבורית.

דב חנין: זה דבר שצריך לברך עליו.

דב חנין: ציבור שנשען על תחבורה ציבורית.

דב חנין: אבל מצד שני אנחנו רוצים שהציבור הזה יקבל את הפתרונות הכי טובים.

<שמואל גרוסברד: בוקר טוב.

<שמואל גרוסברד: תודה על הדיון הזה.

<שמואל גרוסברד: אנחנו עיר תלויית תחבורה ציבורית.

<שמואל גרוסברד: רק לפני פחות משנה משרד התחבורה הכניס אחרי מאמצים, אחרי פעילות רבה ומשותפת, חברה חדשה לעיר ואנחנו רואים את השיפור.

<שמואל גרוסברד: יש תיאום וגם בנושא של ל"ג בעמר שעוד מעט אני אכנס אליו.

<שמואל גרוסברד: אני הייתי רוצה דווקא ללכת יותר על הכללי ואחר כך לדבר על ל"ג בעמר שהוא יותר אירוע נקודתי.

<שמואל גרוסברד: אני אחלק את דבריי לשני חלקים.

<שמואל גרוסברד: יש את הנשוא של האירועים עליהם יודעים מראש וצריך לפתור אותם.

<שמואל גרוסברד: כל אירוע שיודעים עליו מראש – כמו שאמרתם, משחקים או דברים אחרים ובמגזר החרדי יש לפעמים כל מיני אירועים של חתונות – יש מנגנון שמשרד התחבורה מפעיל.

דב חנין: איך עובד המנגנון אצלכם באלעד?

דב חנין: נניח שיש לכם אירוע המוני של הציבור שלכם.

דב חנין: מה אתה עושה?

<שמואל גרוסברד: אני אחלק את הדברים.

<שמואל גרוסברד: אם זה אירוע מוקדם, אנחנו פונים למשרד התחבורה, לפעמים החברה פונה ולפעמים אנחנו פונים ישירות.

<שמואל גרוסברד: נעה אבירם מכירה את זה ועובדת על זה בשוטף.

דב חנין: אתה פונה לנעה?

דב חנין: היא הכתובת לדברים האלה?

<שמואל גרוסברד: היא הכתובת.

<שמואל גרוסברד: יש גם את דרור, יש גם את הרב רוזנשטיין שהוא אחראי על המגזר החרדי.

<שמואל גרוסברד: יש צוות שלם שמתעסק בזה.

דב חנין: אתה אומר צוות שלם, אבל בינתיים שמעתי על שלושה אנשים.

דב חנין: נעה, דרור והרב רוזנשטיין.

דב חנין: יש עוד הרבה ערים במדינת ישראל.

דב חנין: אני מלא הערכה לנעה, אני יודע שהיא אישה מוכשרת.

<שמואל גרוסברד: בכוונה נתתי את השמות של הבכירים שעוסקים בזה - יש גם את מאיר חן – כדי שנדע שגם הם מטפלים.

<שמואל גרוסברד: ברור שיש פקידים ויש את כל מי שעושה את העבודה בשטח.

דב חנין: אתה פונה אליהם, ואז מה קורה?

דב חנין: יש נוהל כזה?

דב חנין: יש נוהל מסודר?

<שמואל גרוסברד: במכרז אלעד הכניסו את הנוהל הזה.

דב חנין: מה אומר הנוהל?

<שמואל גרוסברד: הנוהל אומר שהחברה פונה, משרד התחבורה מאשר.

<שמואל גרוסברד: בוא ניקח כדוגמה את ל"ג בעמר.

<שמואל גרוסברד: ברור שבעיר כמו אלעד ביום ל"ג בעמר יש שעות בהן יש פחות תנועה בקווים הסדירים כי מספר האנשים שנוסעים למירון מונה 6,000, 7,000 אנשים, כך שהם יורדים – לפחות חלקם - מהתחבורה הציבורית.

<שמואל גרוסברד: אם נערכים מראש ויודעים איך נערכים, הדבר יותר קל.

<שמואל גרוסברד: הבעיה מתחילה באירועים שהם בהפתעה.

<שמואל גרוסברד: אירועים בהפתעה יכולים להיות גם אירועים קטנים.

<שמואל גרוסברד: בוא נתחיל באירועים קטנים שיכול להיות פתאום לחץ של מספר נוסעים, ושוב, אנחנו עיר תלויית תחבורה ציבורית.

<שמואל גרוסברד: אין לנו חברות אחרות או מוניות שירות.

<שמואל גרוסברד: מי שמחכה בתחנה, אין לו ברירה אחרת אלא לנסוע בתחבורה הציבורית.

<שמואל גרוסברד: אפילו לגבי שירות מוניות, יש לנו אולי חברת מוניות אחת כי אנשים מעדיפים את התחבורה הציבורית וזה בסדר.

<שמואל גרוסברד: בדרך כלל זה עובד.

<שמואל גרוסברד: החברה באמת מתגברת אבל יש איזשהו מנגנון שצריך לעבוד, ואני לא יודע אם הוא עובד.

<שמואל גרוסברד: הבנתי שלפעמים הוא עובד ולפעמים לא אבל אלה דברים שצריך לפתור אותם.

<שמואל גרוסברד: קורה שיש אירוע המוני בהפתעה וזה דבר שיכול לקרות כאשר חס ושלום יש הלוויה של גדול בישראל ונתקלנו בזה בהלוויה של הרב אלישיב ובהלוויה של הרב עובדיה יוסף.

<שמואל גרוסברד: הכול נכנס לסחרחרה וגם משרד התחבורה לא יכול בגלל קוצר הזמן לתת את האישורים המתאימים.

<שמואל גרוסברד: הוא נותן אישורים בעל פה ואחר כך מתקיימת כל ההתחשבנות אבל בסוף אנשים נשארים בתחנות כי זה משהו שלא תמיד אפשר לשלוט עליו.

<שמואל גרוסברד: אני הייתי רוצה להציע בנקודה הספציפית הזאת, שתי נקודות עליהן דיברתי.

<שמואל גרוסברד: אני זוכר שלפני צוק איתן ולפני מלחמת לבנון השנייה, משרד התחבורה ומשרד הביטחון נתנו הנחיה למפת חירום.

<שמואל גרוסברד: היא לא נקראת מפת חירום אבל זאת מפה שנמצאת במאגרים, מפת תנועה שנמצאת במאגרים ובלחיצת כפתור היא נכנסת לעבודה.

<שמואל גרוסברד: אני חושב שאפשר גם במגזרים אחרים וגם באירועים אחרים להכין פלטפורמה כזאת שתהיה מונחת כאשר יש מפה מסוימת לאירוע של עד חמישים אלף אנשים ומפה אחרת לאירוע של עד מאה אלף אנשים.

<שמואל גרוסברד: זה אפשר להפעיל בלחיצת כפתור וגם משרד התחבורה מבחינתו ידע מה קורה וייתן את האישורים.

<שמואל גרוסברד: גם הפרסום לנוסעים יוכל לצאת באופן אוטומטי כי כבר הכול מוזן במערכת.

<שמואל גרוסברד: אם כל עיר וכל חברה ובכל מקום יהיו הדברים האלה מראש, בוא נגיד ששבעים-שמונים אחוזים מהבעיות ייפתרו.

<שמואל גרוסברד: אם נחזור לנושא של ההלוויה.

<שמואל גרוסברד: אצלנו באלעד, אם יש הלוויה, באופן טבעי אני יכול לקזז חמישים אחוזים מהקווים האחרים כי כולם נוסעים למקום אחד אבל אם אני לא נותן את המידע לציבור, אני מסתכן בקנסות, החברה מסתכנת בקנסות, אנשים יחכו בתחנות בלי שהם יודעים.

<שמואל גרוסברד: אם הדבר הזה נמצא במערכת מראש ובלחיצת כפתור הוא יוצא החוצה, אני חושב שפתרנו חלק גדול מהבעיות.

<שמואל גרוסברד: ברור שכמות האוטובוסים מוגבלת.

<שמואל גרוסברד: לא יעזור שום דבר, כפי שאמרה נעה, כמות האוטובוסים והנהגים מוגבלת.

<שמואל גרוסברד: דיבר קודם היושב ראש על הבאת חברות פרטיות.

<שמואל גרוסברד: אצלנו במכרז החברה – וכדאי להכניס את זה במכרזים של מקומות אחרים – מחויבת להציג למשרד התחבורה, זה חלק מהתנאים שלה, שיש לה הסכמים עם חברות פרטיות שיכולות לתגבר אותה באירועים מסוימים.

דב חנין: בהקשר הזה, גברת אבירם, זה נמצא היום בכל המכרזים?

דב חנין: מערכות תגבור.

<נעה אבירם: כן.

דב חנין: בכל המכרזים של כל החברות בכל הארץ.

<נעה אבירם: זה נמצא בכולם.

<נעה אבירם: גם אגד ודן שמן הסתם עם ההסכמים הוותיקים ביותר.

<נעה אבירם: גם אגד מביאה - עכשיו למירון וגם בשוטף באירועים המוניים ובפיקים – קבלנים.

<נעה אבירם: נאמר כאן אולי להביא מסיעים פרטיים כדי לא לצמצם בתחבורה הציבורית, אבל גם המסיעים הפרטיים וכולם בתוך אותה משימה אדירה ספציפית שנקראת האירוע במירון.

<נעה אבירם: אנחנו מדברים על מאות אלפי אנשים.

<נעה אבירם: אנחנו אומרים שאין גלגל פנוי ביום הזה.

<נעה אבירם: את כל הדיון הזה צריך לשים בקונטקסט של שמיכה קצרה, של משאבים מוגבלים.

<נעה אבירם: נאמר כאן מפורשות שלתת במקום אחד, זה לבוא על חשבון משהו אחר.

<שמואל גרוסברד: אני בכוונה לא התייחסתי לאירוע במירון באופן ספציפי כי אכן לדוגמה מה שאני מכיר אצלנו, רוב האוטובוסים מגיעים מחברות פרטיות לפי ההסכמים וכפי שאישר אותם משרד התחבורה.

<שמואל גרוסברד: מגיעים מחברות פרטיות אבל גם זה מוגבל.

<שמואל גרוסברד: שוב, ברגע שיש איזושהי מערכת שאנשים גם מקבלים את המידע כמו שאמרתם באון-ליין, שיודעים שיש עכשיו הלוויה, יש אירוע המוני אחר, יש משחק, באופן אוטומטי הם יודעים.

<שמואל גרוסברד: לדוגמה, אם יש שלושה קווים מזינים למקומות מסוימים.

<שמואל גרוסברד: משאירים את הקו המרכזי ואומרים שהקווים האחרים נופלים בקטע הזה.

<שמואל גרוסברד: אפשר לבנות את זה בכל מקום לפי עניינו.

<שמואל גרוסברד: יש דבר נוסף והוא שגם בכל אירוע המוני כזה שמתכננים אותו, צריך להיות מקום שהוא מוכשר לחניונים לתחבורה ציבורית.

<שמואל גרוסברד: אם כולם נסעו בתחבורה הציבורית ובסוף מגיעים קילומטר או שני קילומטרים לפני המקום ועומדים, לא עשינו כלום ואנשים לא מגיעים ליעדם.

<שמואל גרוסברד: יש גם דבר הפוך.

<שמואל גרוסברד: במירון אין את האופציה – משרד התחבורה אומר זאת וכולנו יודעים – לשנע את כולם, לפחות שמשרד התחבורה או גורמים אחרים – ואני לא יודע מי אחראי על זה במשק, אולי משרד התיירות - יכשיר גם את החניונים לרכבים פרטיים במקביל כי גם אלו וגם אלו בסופו של דבר צריכים להגיע, אם אנחנו לא יכולים לתת את השירות המלא בתחבורה הציבורית.

דב חנין: תודה רבה.

דב חנין: מר תומר שלוש.

<תומר שלוש: אני רוצה להביא את נקודת המבט של משתמשי התחבורה הציבורית ודווקא דוגמה חיובית לאופן שבו אפשר כן ליידע את הציבור על אירועים המוניים.

<תומר שלוש: אני חושב שהאירוע של ל"ג בעמר הוא פחות מייצג מאשר אירועים שיש לנו במהלך השנה, ובמיוחד בקיץ הקרוב עם ההופעות שהולכות להתקיים כאן.

<תומר שלוש: השקף שאני מציג כאן כרגע הוא עבודה שלי ושל גיל במשך שנה מול עיריית תל אביב.

<תומר שלוש: לקראת המרתון השנה שמתקיים מדי שנה, העירייה תולה הרבה מאוד שלטים למשתמשי הרכב הפרטי, היכן אפשר לחנות והיכן אסור לחנות.

<תומר שלוש: אנחנו ביקשנו שיהיו גם שלטים בתחנות האוטובוס.

<תומר שלוש: אחרי שנה של שכנועים ואחרי שנאמר שזה בלתי אפשרי ושיש הרבה אתגרים, בסופו של דבר עשו את הדבר הנכון.

<תומר שלוש: אכן במרתון האחרון נתלו שלטים בתחנות האוטובוס והיינו מאוד מרוצים מכך.

<תומר שלוש: זאת דוגמה חיובית על איך גם לחץ מכיוון של משתמשי התחבורה הציבורית וגם שיתוף פעולה עם הרשות המקומית יכול בסופו של דבר להביא לשיפור ברמת השירות למשתמשים.

<שמואל גרוסברד: סליחה שאני קוטע אותך, אבל בהקשר למה שאתה אומר, צריך לבדוק את האופציה - יש היום עמדות נט-בס אלקטרוניות - שהמידע יופיע גם בהן.

<תומר שלוש: אני מסכים אתך בהקשר של השילוט האלקטרוני שהוא באמת הרבה יותר קל ובאמת כדאי שיהיה בנוסף משום שזה האמון בין המפעיל ובין הרשות המקומית לבין המשתמש בשטח.

<תומר שלוש: האמון שהוא יכול לדעת שמישהו מתייחס לזה שאם עכשיו יש הופעה של ג'סטין ביבר, אנשים לא ייתקעו, או שכן.

דב חנין: מר דן, מנהל חטיבת המבצעים ברשות לבטיחות בדרכים.

<צביקה דן: בוקר טוב לכולם.

<צביקה דן: אנחנו בהחלט מברכים על הדיון הזה.

<צביקה דן: כל העניין הזה של תכנון ועידוד נסיעות בתחבורה ציבורית, כמובן על פני רכבים פרטיים, זה דבר שהוא נכון וחשוב.

<צביקה דן: הוא מפחית משמעותית את הסיכונים שיש לנו בקרב מי שמשתמש בדרך וזה בהחלט חשוב.

<צביקה דן: אני אתייחס לנושא הזה של מרכיב הבטיחות בהסעת ההמונים שבעיני הוא מאוד מאוד חשוב.

<צביקה דן: מאוד חשוב לשלב את הנושא הבטיחותי בשלב התכנוני.

<צביקה דן: אגב, כמו שנעשה עכשיו במירון, באירוע ל"ג בעמר, כאשר גם הרשות וגם גופים בטיחותיים משולבים כבר בתהליך התכנון המקדים וזה בהחלט נותן מענה לצד הבטיחותי.

<צביקה דן: יש לנו לא מעט סיכונים באירועים הללו החל משלב הנסיעה הלוך וחזור, הסיכונים שיש לנו בחניונים כאשר רק לפני שלושה חודשים בחרמון נדרס אדם, הולך רגל שהיה במקום ואוטובוס דרס אותו.

<צביקה דן: לכן הנושא הזה של התכנון הבטיחותי, של שילוב הבטיחות כחלק אינטגרלי, הוא מאוד מאוד חשוב.

<צביקה דן: זה נכון גם לכשירות הנהגים ודברים כאלה שהם מאוד מאוד חשובים, ואני בהחלט מדגיש את הנושא של תכנון, שלב התכנון, שלב התכנון הבטיחותי, כחלק מהאירוע הגדול הזה.

דב חנין: תודה רבה.

דב חנין: המשרד לביטחון פנים, משטרת ישראל.

דב חנין: תציג את עצמך לפרוטוקול.

<ניב ידיד: קמב"ץ אגף התנועה.

<ניב ידיד: לגבי משטרת ישראל, ההיערכות בל"ג בעמר, מדובר על האירוע הדתי הגדול במהלך השנה.

<ניב ידיד: לכן משטרת ישראל יחד עם משרד התחבורה, אנחנו נערכים לאירוע הזה.

<ניב ידיד: לגבי הסעת ההמונים, ואני אחזק את מה שאמר דן בנושא הבטיחות.

<ניב ידיד: מדברים על אנשים שאחרי האירוע אמורים לחזור הביתה ומדובר בנסיעה מאוד ארוכה.

<ניב ידיד: מדובר על עייפות.

<ניב ידיד: כאן אנחנו בעצם מצמצמים.

<ניב ידיד: מעלים חמישים אנשים לאוטובוס ומסיעים אותם הביתה, כאשר במקום אותם חמישים אנשים שנוסעים באוטובוס אחד ייסעו עשרים כלי רכב פרטיים.

<ניב ידיד: בעבר חווינו תאונות דרכים של אנשים שחזרו ממירון.

<ניב ידיד: את זה אנחנו מנסים למנוע בנושא הזה של הבטיחות.

<ניב ידיד: אנחנו עוקבים יחד עם משרד התחבורה על נושא שעות הנהיגה של נהגי האוטובוסים, ההפסקות, המנוחה ובזה אנחנו מצמצמים ועוזרים לנהגים.

<ניב ידיד: אנחנו מפעילים גם תחנות ריענון במקומות מסוימות על מנת שמי שכן הגיע עם רכב פרטי יעצור ויתרענן.

<ניב ידיד: לגבי החניונים במירון.

<ניב ידיד: אנחנו לא מאפשרים לרכבים פרטיים להגיע למקום בגלל עומס האנשים.

<ניב ידיד: כל החניונים בעצם מוכוונים לאוטובוסים והסעות.

<ניב ידיד: האנשים יגיעו מתוך מרכז הארץ, מהדרום ומכל המקומות לחניונים המרכזיים ומשם אנחנו עושים הסעות לכיוון ההר.

<ניב ידיד: צדקה נעה לגבי השימוש באוטובוסים.

<ניב ידיד: לדעתי כמעט כל האוטובוסים שקיימים, שאפשר להעביר אותם למבצע, אנחנו מביאים אותם כדי לעזור לאנשים להגיע לאירוע.

<ניב ידיד: גם שם אנחנו עושים את ההסעות ואת הסבבים כדי להכפיל את מספר האוטובוסים באירוע.

<ניב ידיד: לגבי ביטול תחנות אוטובוס.

<ניב ידיד: אני יודע – וסליחה שאני מתקן אותך – שכבר יותר מעשור אנחנו עושים את הנושא הזה של שילוט.

<ניב ידיד: זה לא דבר חדש שקרה השנה במרתון כפי שציינת אלא זה קורה כבר יותר מעשור שאנחנו שמים שלטים בתחנות אוטובוס.

יעקב גיל: יש הודעה שאי אפשר לחנות.

<ניב ידיד: גם שאי אפשר לחנות וגם על ביטול תחנות אוטובוס.

<ניב ידיד: אנחנו עושים את זה וזה ידוע ומוכר.

<ניב ידיד: משרד התחבורה יחד עם משטרת ישראל, אנחנו דואגים שבתחנות שמבוטלות ייתלו שלטים על מנת שהציבור ידע על כך.

<ניב ידיד: זה מאוד חשוב ואנחנו עושים את זה.

יעקב גיל: זה לא נכון.

<ניב ידיד: זה לא דבר חדש.

יעקב גיל: כדאי לך להתעדכן במה שקורה בשטח.

יעקב גיל: יכול להיות שמישהו מדווח לך לא נכון.

דב חנין: התלונות שאנחנו מקבלים הן שיכול להיות שזו ההנחיה שלך למערכת למטה אבל אני אומר לך מניסיון אישי שלי.

דב חנין: אני יודע שאנשים, לפחות בתל אביב, לא יודעים.

<ניב ידיד: בעבר הייתי קצין תנועה במחוז תל אביב, במרחב ירקון.

<ניב ידיד: כל האירועים של תל אביב, מרתון, טריאטלון, מיני מרתון, כל האירועים הגדולים בתל אביב, אני הייתי אחראי על התכנית ובכל אירוע – מצעד הגאווה, סגירת רחובות, סגירת צירים, הפגנות, עצרות – בכל תחנה שבוטלה תלינו הודעה.

<ניב ידיד: דאגנו לכך שיהיה שלט בתחנת האוטובוס שהיא מבוטלת.

<ניב ידיד: דאגנו לכך שיהיה שילוט על הצירים שנסגרים.

<ניב ידיד: דאגנו יומיים לפני האירוע לחידוש השלטים כי שלטים נופלים ונקרעים.

<ניב ידיד: דאגנו לזה מול חברות האוטובוסים, אגד, דן ועיריית תל אביב.

<ניב ידיד: עשינו עבודה מאוד מאוד טובה.

<ניב ידיד: בקטע הזה, זה לא דבר חדש אלא אנחנו יודעים לעשות את זה.

דב חנין: אני מברך על העמדה שלך, אדוני.

דב חנין: אני רק מבקש ממך כקמב"ץ האגף הרלוונטי שתבצעו ריענון של הנוהל הזה.

דב חנין: יש לי תחושה שאולי לא בכל המקומות זה עובד עד הסוף וכולנו מסכימים שזה צריך לעבוד כך.

יעקב גיל: אני אחדד.

יעקב גיל: ההודעה היא למשתמשי הרכב הפרטי.

יעקב גיל: היא לא למשתמשי התחבורה הציבורית.

יעקב גיל: תחנות אוטובוס מושפעות ברדיוס יותר גדול ממיקום של אירוע.

יעקב גיל: אם סוגרים אזור מסוים, קווי האוטובוס משתנים וצריך לשים שילוט בתחנות.

<ניב ידיד: דיברת קודם על ביטול תחנות אוטובוס ולזה אנחנו דואגים.

<ניב ידיד: בגדול זאת אחריות של משרד התחבורה, הרשות המקומית וחברות האוטובוסים.

יעקב גיל: כנראה הם לא מבינים מה זה לדאוג לזה.

<ניב ידיד: מוודאים שהם עושים את הדבר הזה.

<ניב ידיד: זאת לא אחריות שלנו כמשטרת ישראל אבל אנחנו מעבירים להם את זה לביצוע.

<ניב ידיד: בכל אירוע גדול, אנחנו בעצם מבינים שבכל אירוע גדול הקהל ייפגע ברדיוס בהגעה למקום.

<ניב ידיד: גם אם אתה רוצה להגיע לאותו אזור בו יש אירוע גדול, אין מה לעשות, זה הרי ידוע.

<ניב ידיד: ברגע שאתה מכניס הרבה קהל למקום, אתה לא תגיע באותו זמן.

<ניב ידיד: הזמנים שלך יתארכו, התחבורה הציבורית שלך בהגעה לשם תיפגע ואין מה לעשות, את זה צריך לקחת בחשבון בכל אירוע, אם זה כדורגל, אם זה ל"ג בעמר, אירוע מירון וכל אירוע גדול.

יעקב גיל: למה?

יעקב גיל: אפשר לפנות נת"צ או לעשות נת"צ זמני לאזורים של אירוע.

יעקב גיל: זסה משהו שהמשטרה יכולה לעשות.

<ניב ידיד: משוואה פשוטה.

<ניב ידיד: ברגע שמגיעים הרבה כלי רכב בתחבורה הציבורית למקום מסוים - - -

יעקב גיל: לתת העדפה לתחבורה הציבורית.

<ניב ידיד: אתה לא יכול להרים אותם באוויר ולהעביר אותם באירוע עצמו אלא אתה צריך להביא אותם לשם.

<ניב ידיד: גם אתה, אם אתה תגיע לאירוע, אתה תרצה להגיע איכשהו עם הקהל שלך לאותו אירוע ואני צריך להביא אותך לשם בתחבורה ציבורית ברכבים פרטיים.

<ניב ידיד: הנתיבים ייסתמו.

<ניב ידיד: אנחנו עושים את הכול ואת והמרב על מנת לעזור באמצעות הסדרי תנועה ותכניות תנועה.

דב חנין: רב פקד ידיד, בהר מירון, אתם, משטרת ישראל, לקחתם הובלה ועשיתם מהלך שגם משרד התחבורה הצטרף אליו והוא מהלך שיצר שינוי מאוד מאוד חיובי על ידי האמירה שאומרת רכבים פרטיים לא יגיעו ל-א', ב', ג' ו-ד'.

דב חנין: אני חושב שזו החלטה מקצועית מאוד נכונה ואני מברך עליה.

דב חנין: אני פונה אליך, ובאמצעותך לדרגים המחליטים במשטרת ישראל, ללכת עם הגישה הזו לאירועים נוספים בהיקפים גדולים.

דב חנין: מה שנכון בהר מירון, נכון כנראה גם לגבי אירועים רבי משתתפים בציבור החילוני כמו קונצרטים, אירועים גדולים אחרים.

דב חנין: שוב, צריכה להיות הודעה מוקדמת שהאירוע הזה לא יאפשר גישה ברכב פרטי, אלה ואלה החלופות של התחבורה הציבורית, אלה ואלה הנתיבים שאנחנו סוגרים אותם לרכב פרטי לרכב פרטי לצורך האירוע ולאירוע הזה יגיעו בתחבורה ציבורית, בשאטלים מתחבורה ציבורית, בפתרונות תחבורה ציבורית כאלה או אחרים.

דב חנין: אני חושב שהגישה הזאת כגישה מקצועית היא מאוד מאוד נכונה, מאוד דרושה ומשטרת ישראל כאן יכולה לשחק תפקיד מאוד מרכזי.

<ניב ידיד: אני אגיב לטענה הזאת.

<ניב ידיד: לגבי זה, נכון.

<ניב ידיד: מה שאמרת הוא נכון ואנחנו עושים בכל אירוע כאשר יש ניתוח של האירוע עצמו.

<ניב ידיד: על פי הצורך, זה הפתרון שאנחנו נותנים באמצעות הסדרי תנועה.

<ניב ידיד: מהנדסי תנועה נותנים את הפתרונות.

<ניב ידיד: אירוע כזה גדול במירון שהגישה אליו היא מאוד מוגבלת ומאוד בעייתית מבחינת צירי התנועה, מבחינת החניונים ומבחינת ההגעה, זה הפתרון הכי טוב שמצאנו - לחסום את כל האזור, להגיע רק בתחבורה הציבורית ולהעלות את האנשים בהסעות.

<ניב ידיד: אירועים אחרים שיש חניונים לקהל לרכבים פרטיים, אנחנו לא נחסום את האפשרות להגיע ברכבים פרטיים.

יעקב גיל: אתם יכולים להסב אותם לחניונים לתחבורה ציבורית.

דב חנין: אני אתן לך דוגמה מאוד פשוטה.

דב חנין: קונצרט בקיסריה בו השתתפתי כצופה, יש חניון באופן עקרוני בקיסריה אבל זוועה להגיע לשם.

דב חנין: אתה תקוע בדרך לשם, אתה תקוע בדרך החוצה.

דב חנין: למה?

דב חנין: למה אי אפשר להגיד לאנשים תגיעו ברכבת ומהרכבת יהיו לכם שאטלים וזהו ואין רכב פרטי?

<ניב ידיד: אנחנו הולכים על הקו הדק בין לעזור לציבור לבין להפריע לציבור.

דב חנין: תעזרו לציבור.

דב חנין: אנשים שמגיעים ברכב פרטי מקללים.

<ניב ידיד: נכון.

<ניב ידיד: אתה תסכים אתי שיש אירועים שאם אני אגיד לך שתגיע רק בתחבורה ציבורית, אתה תגיד לי למה?

<ניב ידיד: אני רוצה להגיע ברכב שלי.

דב חנין: יש הרבה דברים שאני יכול להגיד למה.

<ניב ידיד: הוא יכול להגיד שהוא יחנה מעט רחוק ומשם הוא יגיע.

<ניב ידיד: אנחנו על הקו הזה.

דב חנין: תודה על התשובה.

דב חנין: הפנייה שלנו היא לחשוב יותר בכיוון של להפנות אנשים באירועים המוניים לפתרונות שהם פתרונות ציבוריים.

דב חנין: אם זה אומר כן לחשוב יותר על חסימת צירים, על יצירת אלטרנטיבות, על לומר לאנשים שלא יגיעו ברכב פרטי – בוא נלך בכיוון הזה.

דב חנין: בסופו של דבר התוצאה תהיה נכונה יותר, גם מבחינת בטיחות, גם מבחינת זמן וגם מבחינת עצבים ואנשים יתרגלו לזה שבמאה ה-21 נוסעים אחרת.

דב חנין: תודה רבה לך.

דב חנין: אנחנו נעבור למפעילי התחבורה הציבורית.

דב חנין: מי רוצה לפתוח?

דב חנין: קודם חברות האוטובוס.

<עמיר קינן: אני מנהל אגף התנועה של אגד.

<עמיר קינן: עלו כאן נושאים רבים.

<עמיר קינן: זאת אומרת, אפשר לעבור נושא נושא אבל אני דווקא מעדיף ללכת מהקל אל הכבד.

<עמיר קינן: לפני שנגיע למירון שהוא הכבד, יש כאן כמה נושאים קלים שעלו ואני חושב שצריך לתת לזה תשובה כזו או אחרת לפחות ברמת ההתנהלות של מפעיל תחבורה ציבורית או הקשר שלנו מול משרד התחבורה.

<עמיר קינן: לגבי האירועים החוזרים הפחות כבדים במהלך השנה כמו יום זיכרון, כמו יום עצמאות, כמו אירועים כאלה ואחרים שצפויים ואנחנו מכירים אותם עם הכנות מסודרות מראש, זה שוב מגיע לאותו מקום ולאותה שאלה שהיא עם איזה משאבים משתמשים.

<עמיר קינן: זאת אומרת, בסופו של דבר גם כמפעיל יש לך איקס משאבים ואתה אמור עם המשאבים האלה לנהל את האירועים.

<עמיר קינן: לדוגמה, כל ירושלמי יודע מה קורה כאן ביום הזיכרון.

<עמיר קינן: יום הזיכרון, הצבא יחד עם עיריית ירושלים באים ודורשים – ואני גם מבין את הדרישה הזאת, ואני יודע שזה פוגע בציבור משתמשי התחבורה הציבורית העירונית בירושלים – לסדר גודל של כמעט תשעים אוטובוסים מפרקיים כדי להקל על הציבור שמגיע להר הרצל ויוצא מהר הרצל.

<עמיר קינן: כשאתה מוציא תשעים אוטובוסים מפרקיים מהשירות שלהם בירושלים, אוטומטית השירות יצטרך להתכווץ.

<עמיר קינן: זה לא יכול לבוא ממקום אחר.

דב חנין: זה יכול לבוא אם יש תקציב לשכור אוטובוסים מחברות הסעה פרטיות.

<עמיר קינן: הרעיון כאן הוא לייצר תהליך של שאטלים נוחים.

<עמיר קינן: שאטלים נוחים, בדרך כלל אלה אוטובוסים עירוניים.

<עמיר קינן: אוטובוס בין עירוני, לנהל אתו שאטל נוח, זה בלתי אפשרי בהתנהלות המונים ועדיף אוטובוס עירוני ועדיף אוטובוס מפרקי שיכול להסיע מאה ו-120 אנשים ביחד ולא להרבות באוטובוסים בין עירוניים שרק להעמיס אותם לוקח רבע שעה ולפרוק אותו עוד רבע שעה.

<עמיר קינן: ניהול של תחבורת המונים חייבת להתבצע באוטובוסים עירוניים או במפרקים שהם עירוניים.

<שמואל גרוסברד: את אירוע ההמונים תעשה במפרקים אבל את הקווים האחרים תכסה באוטובוסים פרטיים.

<עמיר קינן: אני יכול להביא אוטובוס של עפיפי?

<עמיר קינן: אוטובוס של חברה פרטית אחרת שתיסע בתוך ירושלים?

<נעה אבירם: אני אומר מילה כדי להשלים.

<נעה אבירם: גם מבחינת הקיבולת של התשתית, בסוף אוטובוס מפרקי אחד תופס פחות מקום ויכול להתנייד יותר טוב באותו ציר מוגבל מחוץ להר הרצל לצורך העניין ועל ציר הרצל, ולא להתחיל להביא לשם עשרות רבות של אוטובוסים בין עירוניים שהם מתעכבים בזמני קליטה ארוכים.

<נעה אבירם: לכן זה צד אחד של המשאבים והצד השני של הקיבולת בתשתית.

דב חנין: מר קינן, אתה צודק לגמרי בהצגת הבעיה.

דב חנין: אנחנו רק אומרים שזאת המציאות שלנו.

דב חנין: יש אירועים בירושלים.

דב חנין: יש יום זיכרון בירושלים.

דב חנין: זה יהיה כל שנה.

דב חנין: הרבה שנים זה יהיה ויהיו אנשים שיצטרכו להגיע לבתי קברות וזה חלק מהמציאות שלנו.

דב חנין: כמו שאנחנו נערכים לזה, אתה יודע שיש לך קו 18 שצריך לנסוע ממקום למקום, כך זה חלק מהמציאות.

דב חנין: אני יודע שאתם פועלים לפי איזושהי מערכת שמאושרת לכם על ידי משרד התחבורה.

דב חנין: אני פונה לכל הגורמים שנמצאים כאן מסביב לשולחן להבין שהדברים האלה הם חלק משגרת החיים שלנו.

דב חנין: שגרת החיים שלנו כוללת אירועים המוניים.

דב חנין: אלה החיים שלנו.

דב חנין: לכן זה לא משהו יוצא דופן שצריך להפתיע אותנו וצריך לשבש לאנשים את החיים אלא לא, צריך להתארגן לזה וזה חלק מתורת ההפעלה הרגילה, השיטתית, של המערכת.

דב חנין: זו הדרישה שלנו.

<עמיר קינן: אין ספק.

<עמיר קינן: אני רק שם את זה כאן כדי שנבין.

דב חנין: ברור.

<עמיר קינן: מעבר לזה, חשוב גם להבין שהלוואי והיינו כולנו חיים במצב של העיר אלעד שזו עיר חרדית, השימוש של כולם הוא שימוש זהה.

<עמיר קינן: להזכירכם, אנחנו נותנים תחבורה לא בעיר.

<עמיר קינן: בדרך כלל אין לי עיר אחת שאני נותן בה תחבורה והיא עיר בסגנון של אלעד.

<עמיר קינן: ברגע שיש הלוויה כזו או אחרת וצריך להעביר תשומות תחבורתיות מכאן לכאן לטובת הלוויה או לטובת משהו אחר, שוב, זה פוגע כי בעיר כמו בני ברק שאני צריך לספק לה את התחבורה לאירוע חרדי כזה או אחר, זה פוגע בסופו של דבר בנקודות אחרות.

<עמיר קינן: משהו בא על חשבון משהו עד שאולי יבואו תשומות ממקום אחר.

<עמיר קינן: נכון, משרד התחבורה היום מאפשר לנו כמפעילי תחבורה להביא תשומות של אוטובוסים פרטיים לטובת תגבורים.

<עמיר קינן: להגיד לכם שזה בסדר?

<עמיר קינן: אני אומר לכם בצורה נחרצת שזה לא בסדר.

<עמיר קינן: זה לא בסדר כי להפעיל תחבורה ציבורית עם אוטובוסים פרטיים, השירות שמתקבל הוא שירות רע וגרוע.

<שמואל גרוסברד: אבל הכול עדיין יותר טוב מלחכות בתחנה.

<עמיר קינן: זאת אולי חלופה מסוימת שהיום אנחנו משתמשים בה המון כי אין לנו מה לעשות.

<עמיר קינן: היום כל מי שמנהל תחבורה בעיקר במגזר החרדי, אין לו ברירה אחרת אלא לנהל את זה דרך אוטובוסים פרטיים כי במגזר החרדי, מי קצת מכיר את האירועים, את החגים ואת הטרום חגים, יודע שבין השוטף, בין כמות האוטובוסים שקיימת בשוטף לבין האירוע, יש לפעמים הפרשים של 300-400 אחוזים וגם הגענו בפורים לאלף אחוזים הפרש.

<עמיר קינן: זאת אומרת, אין שום סיכוי למפעיל תחבורה ציבורית לתת את כל הכמות הנדרשת במצב הקיים שלה ולכן משתמשים לא רק באלעד אלא בכל הארץ, בעיקר במגזר החרדי, בהמון אוטובוסים פרטיים שאני אומר בצורה נחרצת שנותנים את השירות הזה אבל הוא שירות, לדעתי, לא ברמה הנדרשת.

<עמיר קינן: דבר נוסף, לגבי מירון.

<עמיר קינן: אני חושב שמה שנאמר כאן, זה צריך להיות ברור מעל כל ספק.

<עמיר קינן: אנחנו לפני שבועיים, לאחר הכנה של למעלה משמונה חודשים בהם אנחנו עסוקים במבצע מירון – כמו שאתה אומר, זה מבצע שמכירים אותו, הוא לא נולד אתמול ולא נולד שלשום – משנה לשנה אנחנו מכינים ומתכננים כאשר משרד התחבורה לקח אחריות לפני כשנתיים-שלוש.

<עמיר קינן: עד לפני שלוש שנים אגד ניהל את זה במשך שלושים שנים לבד כי היה מפעיל עצמאי שם בהר.

<עמיר קינן: מאז שהאחריות נלקחה ומשרד התחבורה לקח את הבעלות על המבצע הזה, ראשית, זה הקל על כל המדינה כי בסוף רגולטור שמנהל מבצע, אלה תקציבים אחרים והעולם נראה אחרת, יש כספים אחרים ואין ספק שזה נראה הרבה יותר טוב.

<עמיר קינן: מצד שני, עד לפני שבועיים כהכנה גדולה מאוד לפני המבצע הזה, היינו מאורגנים ברמה כזו שביום חמישי לפני שבוע וחצי-שבועיים או משהו כזה היינו סגורים ברמה של אנחנו רק כאגד למעלה מ-2,400 נסיעות שנוסעות למירון וחזרה ללא פגיעה בקווי השירות.

<עמיר קינן: היום הסיטואציה התהפכה.

<עמיר קינן: אני זוכר את יום שישי בשעה 10:00 עת התקבלה ההחלטה של שר החינוך שיש לימודים ביום הזה.

<עמיר קינן: מבחינתנו הכוס פשוט התהפכה.

<עמיר קינן: כל המפעילים וכל האישורים שקיבלנו להפעיל חברות פרטיות, כל החברות הפרטיות, אחת אחרי השנייה, הודיעו שהן מפנות את האוטובוסים לתלמידים ותבטלו את ההסעות.

<עמיר קינן: שם אנחנו נמצאים היום.

דב חנין: הקטסטרופה הזאת ברורה.

דב חנין: אנחנו נטפל בזה.

<עמיר קינן: חייבים לטפל בזה.

דב חנין: זה ברור.

דב חנין: אני מבין.

<עמיר קינן: אתם שומעים בתקשורת את כל הסיפור של מכירת הכרטיסים כי אנחנו חוסמים.

דב חנין: ברור.

דב חנין: אנחנו מבינים את גודל האסון בהקשר הזה.

דב חנין: בהחלט.

דב חנין: מפעילים נוספים.

<יעקב בבילה: מנהל התנועה של חברת דן.

<יעקב בבילה: לגבי אירועים המוניים.

<יעקב בבילה: אצלנו זה בשוטף באירועי קיץ.

<יעקב בבילה: אני 12 שנים באגף ואני אומר לך שכל אירוע גדול כמו ג'סטין ביבר וכל האמנים הגדולים שבאים, אנחנו מתגברים קבוע בין עשרים לשלושים אוטובוסים עד חמישים אוטובוסים.

<יעקב בבילה: בכל האירועים הגדולים, בסיום האירוע אתם יכולים לראות את האוטובוסים שלנו עומדים וזאת בלי לפגוע בשירות.

<יעקב בבילה: אחרי כן מעבירים למשרד התחבורה ומאשרים לנו את זה בדיעבד.

דב חנין: אתם מקבלים עדיפויות דרך?

דב חנין: עדיפויות חניה נוספות באירועים כאלה?

<יעקב בבילה: לא בדיוק.

<יעקב בבילה: יש לנו נתיב מסוים.

<יעקב בבילה: בעיקר בפיזורים ובאיסופים זאת בעיה.

<יעקב בבילה: באיסוף יש פקקים כי כולם באים עם רכבים פרטיים.

דב חנין: יש לכם איזה שהן הצעות ודרישות?

דב חנין: אתם הייתם רוצים לקבל עדיפויות דרך, עדיפויות חניה, יש לכם איזושהי תכנית בעניין הזה?

<יעקב בבילה: תמיד אנחנו מעדיפים עדיפות.

דב חנין: אני יודע, אבל השאלה אם יש לכם תכנית קונקרטית שאתם יכולים להציג בפנינו מה הייתם צריכים כדי שתוכלו להגיד לאנשים שיעזבו את הרכב בבית כי יש את חברת דן והיא תיתן לכם פתרון לאירוע בפארק הירקון, שסתם אני נותן כדוגמה.

<יעקב בבילה: קודם כל, כל אירוע, אתה יכול לשמוע את זה גם בתקשורת, מתקשרים למשטרה – מרחב דן, מרחב ירקון – ויש הודעת דובר המשטרה לבוא בתחבורה ציבורית.

<יעקב בבילה: אנחנו מתגברים.

דב חנין: זה הכול נחמד, אבל אני לא מדבר על תגבורים.

דב חנין: אני מדבר על תכנית שמעבירה לציבור מסר, סע מהר ונוח בתחבורה ציבורית, אל תסבך את עצמך בצרה של הגעה ברכב פרטי.

<יעקב בבילה: ברור שיש הרבה דברים שאנחנו רוצים.

<יעקב בבילה: בגדול, אנחנו עושים את זה כבר שנים.

<יעקב בבילה: מתגברים באופן קבוע כל אירוע ואתה יכול לראות עשרות אוטובוסים עומדים שדרות רוקח וכל זה בלי פגיעה בשירות.

<יעקב בבילה: בדיעבד מודיעים למשרד התחבורה.

דב חנין: איך הנוהל עובד כלפיכם?

דב חנין: אתם מקבלים הודעה על אירוע כזה?

<יעקב בבילה: כן.

<יעקב בבילה: אנחנו מקבלים ממרחב דן, במקרה וזה שייך למרחב דן.

דב חנין: מרחב דן מעביר לכם כחלק מתנאי הרישיון של האירוע?

דב חנין: איך זה עובד?

<יעקב בבילה: מודיעים לנו על אירוע מסוים, מתואם עם האמרגן, עם משטרת ישראל, עם מנהל החניונים של עיריית תל אביב.

<יעקב בבילה: יושבים.

דב חנין: משרד התחבורה, אתם חלק מה-לופ?

דב חנין: גם אתם מקבלים הודעה על אירוע כזה?

<נעה אבירם: אנחנו לא מקבלים באופן ישיר.

<נעה אבירם: אני אסייג כי יש אירועים בסדרי גודל שונים.

דב חנין: מי מנהל את זה מבחינתכם?

דב חנין: הרשות המקומית?

דב חנין: המשטרה?

<נעה אבירם: זה תלוי באירוע.

<נעה אבירם: לצורך העניין אני אתן כמה דוגמאות.

<נעה אבירם: יש את אירועי לוח השנה – פורים, רמדאן מיד אחרי ל"ג בעמר שגם אליו נערכים – ומן הסתם אנחנו יודעים עליהם.

<נעה אבירם: יש תיקי אירוע מוכנים וערוכים בשיתוף טוב שהולך ומשתפר עם המשטרה, בין אם זה במחוזות ובין אם זאת משטרת התנועה.

<נעה אבירם: שם יש איזושהי היערכות משותפת.

<נעה אבירם: אנחנו מקבלים את היערכות המשטרה, נותנים את האיפוטים שלנו, מבקשים את השיפורים שלנו, מה שמתקבל – מתקבל, ועל סמך זה אנחנו נערכים.

<נעה אבירם: בדרגה השנייה יש את האירועים העירוניים ואז באמת בדרך כלל זאת הרשות המקומית.

<נעה אבירם: אם זה מרתון תל אביב, עיריית תל אביב דואגת מראש ומקבצת את משטרת ישראל, את כל מפעילי התחבורה הציבורית ואת נציגי המחוז בתחבורה הציבורית וכל גורם אחר רלוונטי ושם נעשית ההיערכות המשותפת.

דב חנין: רכבת ישראל.

דב חנין: קודם כל, ברוכים הבאים מר לנדאו וכל החברים.

דב חנין: אתם חלק מרכזי מהפתרון.

דב חנין: רכבת ישראל היא מערכת הסעת המונים שמאוד מאוד מתפתחת במדינת ישראל בשנים האחרונות.

דב חנין: אתם יכולים להיות חלק מרכזי מהפתרון.

דב חנין: אני לא בטוח שזה כרגע המצב.

דב חנין: מה אתם יכולים לתרום לנו?

<דן לנדאו: בוקר טוב.

<דן לנדאו: אני ארצה לבקש שמי שיאמר את עיקר הדברים יהיה סמנכ"ל נוסעים שלנו, שלום אוחובסקי, שהוא סמנכ"ל השירות לציבור.

<דן לנדאו: לפני כן אני אומר שני משפטים.

<דן לנדאו: המשפט הראשון הוא שאם כמו שאמרו כאן השמיכה בסוף מוגבלת, קל וחומר זה המצב כאשר מדובר ברכבות בהן אין מפעילים אחרים.

<דן לנדאו: הציוד הנייד הרכבתי הוא נתון וברור שכאשר מושכים קרון או מערך קרונות ממקום אחד, הוא חסר במקום אחר.

<דן לנדאו: ההערה השנייה היא שאנחנו, כמו מפעילי תחבורה ציבורית אחרים, עובדים לפי הסכם עם המדינה.

<דן לנדאו: אנחנו בעצם מוכרים שירות למדינה.

<דן לנדאו: המדינה מסבסדת את התחבורה הציבורית ואנחנו מוכרים בתמורה לסובסידיה שאנחנו מקבלים שירות למדינה.

<דן לנדאו: בתוך ההסכם הזה יש שני כלים למתן מענה לאירועים מיוחדים.

<דן לנדאו: הכלי האחד הוא תגבור קווים קיימים מסחריים של רכבות, והכלי האחר הוא רכבות מיוחדות.

<דן לנדאו: השימוש בשני הכלים האלה מאפשר בגדול לרכבת ישראל להיערך לאירועים מיוחדים, כמובן תחת המגבלה שציינתי קודם לכן.

<דן לנדאו: אני מבקש אם אפשר ששלום ירחיב.

דב חנין: בבקשה.

<שלום אוחובסקי: אני סמנכ"ל נוסעים ברכבת.

<שלום אוחובסקי: אני אגיד קודם את סיכום הדברים שלי לפחות ואמרת את זה בהתחלה.

<שלום אוחובסקי: המפתח לשינוי הגדול הזה שנדרש כאן הוא תכלול של כל ניהול האירועים האלה.

<שלום אוחובסקי: זה המפתח.

<שלום אוחובסקי: למען ההגינות צריך גם להגיד שהאירועים האלה בשנים האחרונות הלכו ותכפו.

<שלום אוחובסקי: לא היו לנו עד לפני שנתיים-שלוש אצטדיונים של שלושים אלף אוהדים וכמות האירועים שיש לנו הקיץ לא דומה למה שהיה לפני כן וגם מה שהיה שנה לפני כן לא דומה לקודמתה.

<שלום אוחובסקי: לכן יש כאן איזושהי אבולוציה שלא שעד עכשיו היו אירועים והתעלמו מהם ופתאום החלטנו לשים אליהם לב אלא גם האירועים הלכו והתפתחו עם השנים.

<שלום אוחובסקי: בהיבט רכבת ישראל, אני יכול להגיד לך שאנחנו כבר בסדר גודל של ארבע שנים מאוד ממוקדים בכל מה שקשור באירועים מיוחדים.

<שלום אוחובסקי: אגב, יש לנו גוף שמתעסק באירועים מיוחדים והתפקיד שלו הוא, מעבר לפניות שהוא מקבל, לסרוק מה קורה סביבנו ולמצוא את האירועים האלה שלא מתואמים אתנו.

<שלום אוחובסקי: אני יכול להגיד לך שבחלק גדול מהאירועים, הרכבת, ובהיבט התחבורה הציבורית, היא הגוף המרכזי שמסיע את הנוסעים.

<שלום אוחובסקי: דוגמה טובה היא משחק הנבחרת באצטדיון סמי עופר או בכלל משחקי כדורגל באצטדיון סמי עופר כאשר ברור לך שהציבור מהדרום, קשה לו להגיע באוטובוסים לשם כי עיקר התחבורה מתל אביב לחיפה היא ברכבת.

<שלום אוחובסקי: לכן יש לנו אירועים כאלה של מעל 10,000 ו-15 אלף אוהדים שמגיעים ברכבת.

<שלום אוחובסקי: לכן לרכבת יש מקום מאוד מרכזי באירועים האלה.

<שלום אוחובסקי: בהיבט שיתוף הפעולה אני יכול להגיד ששיתוף הפעולה שלנו בעיקר עם המשטרה מאוד השתפר בכל מה שקשור לאירועים המיוחדים.

<שלום אוחובסקי: הוא פחות טוב עם מפעילי התחבורה הציבורית האחרים ואני אגיד שהוא כמעט ולא קיים אלא אנחנו מפעילים בעצמנו והם מפעילים בעצמם.

דב חנין: כשאתה מדבר על מפעילי תחבורה ציבורית אחרים, זה מחבר אותי לשאלה של שאטלים.

דב חנין: הבאת אנשים לרכבת בחיפה, בחוף הכרמל, הם הולכים ברגל לאצטדיון סמי עופר?

דב חנין: איך זה עובד?

<קריאה: ברגל.

<קריאה: זה במרחק הליכה.

<שלום אוחובסקי: לא.

<שלום אוחובסקי: זאת לא התשובה.

<שלום אוחובסקי: חלק הולכים ברגל וחלק לא מבוטל נוסע במטרונית שזה בשיתוף פעולה אתנו.

<שלום אוחובסקי: יש להם קופה שנמצאת צמוד לתחנה.

<שלום אוחובסקי: עוברת המטרונית ומסיעה אותם הלוך וחזור.

<שלום אוחובסקי: יש גם וגם.

<שלום אוחובסקי: הרכבת מפעילה שאטלים.

<שלום אוחובסקי: לדוגמה ביום הזיכרון הרכבת נותנת בסדר גודל של 25 תחנות נדמה לי שירותי שאטל שמפורסמים בעיתון.

<שלום אוחובסקי: אנשים מגיעים ברכבת לתחנת בנימינה לדוגמה או לאוניברסיטה, שזה המקום הכי עמוס ביום הזה, ומסיעים אותם לקריית שאול וחזרה.

<שלום אוחובסקי: לכל אירוע כזה אנחנו נערכים כמו במבצע צבאי.

<שלום אוחובסקי: דן תיאר כאן את סוגי הרכבות.

<שלום אוחובסקי: יש רכבות מיוחדות שפועלות לטובת האירועים האלה.

<שלום אוחובסקי: אחת הבעיות הגדולות שלנו, אגב, היא חוסר היכולת שלנו לנבא מאין מגיעים האנשים, כמה אנשים יגיעו ואיך אנחנו מתנהלים אתם.

<שלום אוחובסקי: עכשיו למשל אנחנו מפעילים רכבות מכיוון חיפה לאירוע מסוים, הרכבות האלה ריקות והרכבות שמגיעות מאזור אשקלון לחולות בת ים, עמוסות.

<שלום אוחובסקי: לא יכולנו לצפות את זה.

<שלום אוחובסקי: בחלק מהמקומות אנחנו מצליחים בשיתוף פעולה עם המארגנים ובחלק לא.

<שלום אוחובסקי: זה מאוד תלוי במי שמנהל את האירוע הזה.

<שלום אוחובסקי: כלומר, לאו דווקא מי מנהל את האירוע התנועתי, המשטרה, אלא מי בעל האירוע.

<שלום אוחובסקי: אני אתן כדוגמה את משחקי הכדורגל.

<שלום אוחובסקי: היום אנחנו יודעים מה יהיה ביום ראשון, מי ישחק והיכן.

<שלום אוחובסקי: ברור שאי אפשר להתארגן לזה שלושה ימים מראש, לאירוע כזה.

<שלום אוחובסקי: אנחנו משתדלים להפריד בין אירועים בהפתעה - דוגמת הלוויית הרב עובדיה יוסף, אז התארגנו ב-2:00 בצהרים ל-5:00 בערב - לבין אירוע שאנחנו יודעים אותו מראש.

<שלום אוחובסקי: כמו שאמרתי, יש לנו הרבה אירועים שבעל כורחנו אנחנו עושים אותם בהפתעה למרות שהיה אפשר להתארגן אליהם מראש.

<שלום אוחובסקי: חשוב להגיד גם שאני חושב שלעולם האירועים האלה לא יוכלו לעבור לצד הנוסעים הרגילים.

<שלום אוחובסקי: כלומר, הדבר הזה יורגש.

<שלום אוחובסקי: צריך לצמצם את מידת הפגיעה בנוסעים הקבועים שלנו, הנוסעים הרגילים והנוסעים האחרים אבל זה לא יגיע למצב שיהיה אירוע המוני ושאר הנוסעים ימשיכו כרגיל.

<שלום אוחובסקי: אני אתן דוגמה של משחק בחיפה.

<שלום אוחובסקי: כשיש משחק בחיפה, לא חשוב כמה רכבות נוציא מתחנת סבידור כאשר מכבי תל אביב משחקת בחיפה כי יגיעו אלפי אנשים לתחנה ושאר הנוסעים ירגישו אותם ואגב, חלקם יישארו על הרציף כי לא יהיה להם מקום על הרכבת שבדיוק מגיעה.

<שלום אוחובסקי: לכן בעניין הזה חשוב לחייב את הציפיות.

<שלום אוחובסקי: בעניין הזה של חיוב הציפיות לדעת שאנחנו צריכים להגיע לאופטימום אבל לא נגיע למצב שהאירועים האלה יעברו לצדנו ולא נרגיש אותם.

<שלום אוחובסקי: חשוב גם לדבר על עלות תועלת.

<שלום אוחובסקי: הדוגמה שנתת לגבי שתי הקבוצות, הפועל תל אביב ומכבי תל אביב, זאת פראזת הפרה שרוצה להיניק.

<שלום אוחובסקי: מכבי תל אביב, יש לנו סאגה מתמשכת כבר שלושה חודשים כאשר אנחנו מספקים רכבות, האוהדים מצביעים ברגליים ונוסעים ברכב הפרטי שלהם ואחרי כן מתלוננים שאין רכבות לעניין הזה כי אנחנו הפסקנו לתת את הרכבות כי ראינו שאף אחד לא נוסע ברכבות למרות שפרסמנו ולמרות שביקשנו שיתוף פעולה עם הקבוצה.

<שלום אוחובסקי: לכן בעניין הזה חשוב להבין שהתחבורה הציבורית או אנחנו לצורך העניין במקרה הזה, זה רק צד אחד של המטבע.

<שלום אוחובסקי: יש צד שני שחייב לשתף פעולה.

<שלום אוחובסקי: אגב, הפועל תל אביב במושבה, ככל שיהיה ביקוש, אנחנו ניתן אותו.

<שלום אוחובסקי: אנחנו מצליחים להגיע למצב שבמשחק כמו לפני שבועיים-שלושה הגיעו סדר גודל של 1,200, 1,500 אוהדים ברכבת.

<שלום אוחובסקי: צריך לזכור בעניין הזה, ואת זה גם דן אמר, בסוף הכמות שלנו מוגבלת.

<שלום אוחובסקי: זה מורגש בתנועת הרכבות ביום ראשון, כאשר אנחנו לא יכולים לתת יותר ממה שיש לנו, וזה יהיה גם באירועים כאלה.

דב חנין: תודה רבה.

דב חנין: באופן טבעי הגענו לכדורגל.

דב חנין: נציג ההתאחדות, בבקשה.

<משה עגייב: מנהל אגף הלוגיסטיקה ומערך האבטחה בהתאחדות.

<משה עגייב: אני זה שעושה את כל האירועים של ההתאחדות ואת כל משחקי הכדורגל.

<משה עגייב: אני חושב שתרבות הנסיעה בתחבורה הציבורית כאן היא מרכז הבעיה.

<משה עגייב: האוהד הישראלי לא ייתקע בפקקים באוטובוס אלא יעדיף להיתקע בפקקים ברכב שלו.

<משה עגייב: ציינו כאן את הנת"צ.

<משה עגייב: לאצטדיון טדי, במקרה יש לנו ב-25 למאי גמר גביע המדינה, תשעים אחוזים מהקהל שלנו יגיע מהמרכז.

<משה עגייב: אנחנו כבר בבעיה.

<משה עגייב: רכבת ישראל יכולה במקסימום להביא 3,000 צופים ואנחנו בבעיה.

<משה עגייב: אנחנו משתמשים בכל חניוני ירושלים אבל נחסום את ירושלים ואז תהיה לך בעיה להגיע לירושלים באותו יום.

<משה עגייב: יש כאן בעיה והבעיה היא אמיתית.

<משה עגייב: דחינו את המשחק בגלל יום ירושלים.

<משה עגייב: המשחק היה מיועד להיות ב-22, ב-23 או ב-24 אבל דחינו ל-25 במאי.

<משה עגייב: אם אני בלונדון, אני לרגע לא אחשוב להיכנס למונית – לא לרכב פרטי – כדי להגיע למשחק.

דב חנין: נכון.

<משה עגייב: אני אכנס לרכבת התחתית.

<משה עגייב: כאן בישראל אני לא אעז להיכנס לאוטובוס.

<משה עגייב: תוסיפו לזה שאין לי באמת נסיעה עד האצטדיון.

<משה עגייב: אני מגיע לאיזשהו מקום כאן באזור אבל לא לאצטדיון.

<משה עגייב: אנחנו לא מנסים בכלל להכניס את זה לתרבות האנשים, של אותם אוהדים להגיד להם, חבר'ה, סעו ברכב ציבורי, סעו באוטובוס.

דב חנין: אתה צודק.

דב חנין: אתה נוסע באוטובוס ואתה לא מגיע למקום, אתה עומד בפקק ואתה מתעצבן אותו הדבר.

<משה עגייב: ולכן עדיף לנסוע ברכב.

<נעה אבירם: אתם עושים היסעים?

<משה עגייב: כן אבל עם חברה פרטית.

<משה עגייב: יש היסעים.

<משה עגייב: אנחנו מנסים אבל שוב, זה תהליך.

דב חנין: אבל בלי עדיפות בדרך, בלי חניון ליד האצטדיון, אנשים לא ייסעו ברכב ציבורי.

<משה עגייב: לאוטובוסים האלה אין עדיפות דרך.

<משה עגייב: יש להם עדיפות חניונים.

<משה עגייב: אנחנו דואגים להם לחניונים.

<משה עגייב: אנחנו יודעים שאותו אוטובוס שהביא את אותו אוהד יישאר במקום שלו כך שהאוהד ידע לחזור לאוטובוס אתו הוא הגיע.

דב חנין: מה מבחינת מועדים של משחקים?

דב חנין: שעות של משחקים?

דב חנין: יש לנו למשל את הבעיה – זה מאוד רלוונטי לרכבת – של השבת.

דב חנין: הרי הרכבת לא יכולה לנסוע בתוך תחומי השבת.

דב חנין: כאן יש עניין של התאמת שעות של משחקים.

דב חנין: יש חשיבה בנושא הזה?

דב חנין: אני מדבר כרגע בעיקר על אצטדיונים שהם מאוד מאוד סמוכים לתחנות כמו מכבי תל אביב, הפועל תל אביב ויש עוד קבוצות כמו חיפה ואפילו אצטדיון טדי שקרוב לתחנת רכבת.

דב חנין: אתה יכול לייצר פתרון שהוא מאוד מתאים לרכבת אבל הוא צריך להיות מותאם למה שהרכבת יכולה לתת.

<משה עגייב: בעיית השבת היא בעיה.

<משה עגייב: המשחקים יישארו בשבת.

דב חנין: בסדר גמור.

דב חנין: אני מדבר על משחקים גדולים ועל מוצאי שבת.

<משה עגייב: המשחקים הגדולים לא משוחקים בשבת.

<משה עגייב: המשחקים המרכזיים והגדולים משוחקים בימי ראשון ושני.

<משה עגייב: אין בעיה אתם.

<משה עגייב: שוב, הרכבת לא נותנת פתרון.

<משה עגייב: הרכבת לא יכולה להביא לירושלים או לחיפה יותר מ-5,000 צופים.

<משה עגייב: לא יותר.

<משה עגייב: זה אפילו לא רבע מהאצטדיון.

<משה עגייב: עדיין 25 אלף אנשים מגיעים ברכבים הפרטיים שלהם וזאת עובדה.

<משה עגייב: היה לנו את זה בעבר.

<משה עגייב: היו משחקים שרכבת ישראל הביאה לחיפה אבל ביום יום זה הרבה יותר קשה לשכנע.

<משה עגייב: אני אומר, וקחו את זה לתשומת לבכם, גם משרד התחבורה וגם אגד, תרימו קמפיין לדבר הזה.

<משה עגייב: זה יעזור לנו.

דב חנין: ואנחנו נצטרך את שיתוף הפעולה שלכם בהתאמת הזמנים לפחות של משחקים שאתם צופים שיש בהם עניין משמעותי לציבור.

דב חנין: הרי אין לנו מגמה כאן לשבש את צורת העבודה בשבתות של משחקי הכדורגל.

דב חנין: הכוונה היא לייצר משהו שהוא מתאים לאנשים.

דב חנין: אם יש משחק גדול משמעותי, לבנות אותו בצורה כזאת שהוא יתאים לתחבורה ציבורית כשיקול מרכזי וכמובן נצטרך לעבוד כל הגורמים מסביב לשולחן כדי שהפתרון הזה יהיה פתרון מתאים וראוי.

<משה עגייב: רוב המשחקים של התאחדות הכדורגל, משחקי הנבחרת, הם לא בשבת.

<משה עגייב: גם משחקי הנבחרת, תשעים אחוזים מהם, אלא אם זה נפל בלוח המשחקים שלהם וזה משהו חריג כי אנחנו מבקשים לא לשחק בשבת.

<משה עגייב: רוב המשחקים שלנו הם בימי חול.

<משה עגייב: שוב, הבעיה העיקרית כאן היא של הקבוצות הגדולות כמו מכבי תל אביב, כמו הפועל תל אביב, כמו מכבי חיפה ובית"ר ירושלים באמצע השבוע, אז צריך להביא את הקהל ולהעמיס אותו על התחבורה הציבורית.

<משה עגייב: יושב כאן נציג מכבי תל אביב ואנחנו יודעים באמת את הבעיה והמצוקה שלהם בנתניה.

דב חנין: כן אדוני, תגיד לנו כמה מלים.

<איל בורשטיין: מנהל התפעול של מכבי תל אביב.

<איל בורשטיין: אנחנו משתפים פעולה עם רכבת ישראל ומנסים לעודד תחבורה ציבורית.

<איל בורשטיין: יצרנו שיתוף פעולה עם חברת פנזון.

<איל בורשטיין: מכבי תל אביב מסבסדת חלק נכבד מהפעילות הזאת.

<איל בורשטיין: אני לא ארחיב על סוג של בניית הרכבת בתחנת ספיר בנתניה שעלום מדוע נקבע מקומה היכן שנקבע והיא לא נותנת פתרון כמעט לאף אחד.

דב חנין: זה מסתורין שאין לו פתרון.

דב חנין: תפסיק לחפש כי אין לזה פתרון.

<איל בורשטיין: הפסקתי.

<איל בורשטיין: אני כן יכול להגיד שגם במקומות אחרים בעולם שיש את הבעיה הזאת ורכבת נמצאת לא קרובה למקום שמכיל אירועים המוניים, נבנה רציף מיוחד שמשמש אך ורק לטובת האירוע הספורטיבי הזה.

דב חנין: נכון.

<איל בורשטיין: גם אם חברת פנזון, גם עם שאטלים, אין דרך להביא מתחנת הרכבת לפאתי האצטדיון.

<איל בורשטיין: אנחנו משתמשים בעזרת המשטרה ובכל מיני דרכים כאלה ואחרות.

<איל בורשטיין: יש כאן גם את האלטרנטיבה האמיתית.

<איל בורשטיין: אוהד שנמצא בבית ורוצה להגיע לאצטדיון בשעה נורמלית כדי לצפות במשחק וגם לחזור ממנו, פתרונות התחבורה הציבורית, רכבת ישראל בעיקר, חייבים להוות אלטרנטיבה אמיתית שהוא לא יבחר לקחת את רכבו ולעמוד בפקק, לזהם, לגרום לתאונות וכולי.

<איל בורשטיין: דיברו כאן הרבה למה לא רכב פרטי אלא רכב ציבורי.

<איל בורשטיין: לצערי זה לא קורה.

<איל בורשטיין: אם ציינת את נושא השעות, גם המועדונים, גם ההתאחדות, היא לא קובעת את השעות אלא מי עושה את זה, אלה זכייני השידור ונקרא לזה משרדה של מירי רגב שנמצא לא רחוק והיא יכולה לפנות לישראל כץ, לסגור ביניהם ולתאם באמת את השעות האלה.

דב חנין: אנחנו נוציא גם מכתב לשרת התרבות והספורט.

דב חנין: בהחלט.

דב חנין: תודה לך על ההערה הזאת.

דב חנין: נעה, תשובות קצרות לדברים החשובים שנאמרו כאן.

<נעה אבירם: הנושא נסקר לאורך ולרוחב.

<נעה אבירם: אני רוצה להתייחס במקרו.

<נעה אבירם: דובר רעל הנושא של המשאבים המוגבלים שאנחנו לא יכולים ביד אחת לדרוש היסעים בתחבורה ציבורית לכל אירוע ואירוע וביד השנייה לדרוש שהנוסע שלא נוסע לאירוע לא ירגיש בכך.

<נעה אבירם: מן הסתם, במתמטיקה זה לא עובד ביחד.

דב חנין: אני אעיר לעניין הזה.

דב חנין: אני לא מקבל את הגישה הזאת.

דב חנין: במתמטיקה זה לא עובד אבל אנחנו כאן לא במתמטיקה אלא בפוליטיקה.

דב חנין: פוליטיקה היא שאלה של סדרי עדיפויות.

דב חנין: אם אנחנו מחליטים שתחבורה ציבורית היא חשובה, אנחנו נגדיל את השמיכה.

דב חנין: השמיכה קצרה, נכון, אבל זו החלטה פוליטית.

דב חנין: בואו נגדיל את השמיכה, תהיה שמיכה יותר רחבה ואז פחות נצטרך לסבול.

<נעה אבירם: אני כן רוצה להמשיך ולהרחיב לגבי פתרונות אפשריים.

<נעה אבירם: רבות דובר כאן והוזכר כאן, וזה נכון ומזכירים בכל מקום את הנושא של העדפה, שההעדפה מקצרת זמני נסיעה, משפרת ומעודדת את הנסיעה בתחבורה הציבורית.

<נעה אבירם: ברור שהיכן שמתאפשר, וזה עניין באמת של הסדרי תנועה משטרתיים, אנחנו תמיד נתמוך בזה.

<נעה אבירם: אמרנו שכשאתה נוסע בלונדון, מעדיפים את הרכבת התחתית.

<נעה אבירם: לצערי מערכת הסעת המונים, נכון, היא מרכיב שהיום חסר ברשת התחבורה הציבורית.

<נעה אבירם: אנחנו כן רואים את הניצנים של זה כאשר למטרונית יש איזושהי הארכה לאצטדיון סמי עופר שנותנת מענה במשחקים.

<איל בורשטיין: מענה רע.

<איל בורשטיין: סליחה שאני אומר.

<איל בורשטיין: באופן אישי אין עדיפות למטרונית להגיע לתחנה.

<איל בורשטיין: היא כמו כל רכב אחר.

<נעה אבירם: זה כבר שילוב של שני דברים שונים.

<נעה אבירם: אנחנו רואים את זה – דובר כאן על טקס יום הזיכרון בהר הרצל – ומהיום שיש רכבת קלה, המערך הוא שונה, השירות שניתן הוא שונה.

<נעה אבירם: ביום שיהיה קו כחול מחוץ לטדי, שירות התחבורה הציבורית בהיבט של מתן מענה לאירועים המוניים ייראה אחרת לגמרי.

<נעה אבירם: חשוב להפריד.

<נעה אבירם: יש לנו שני סוגים של אירועים.

<נעה אבירם: יש אירועים עליהם דיברו בהתאחדות ודובר על קונצרטים ולאירועים האלה יש יזם, יש מפיק ויש כרטיסים שנמכרים.

<נעה אבירם: זאת שאלה אמיתית.

<נעה אבירם: אותו יזם, אותו מפיק, מדוע שהוא לא יוכל לסייע בארגון היסעים כדי שזה לא יבוא על חשבון כלל הציבור?

<נעה אבירם: ההתאחדות עצמה אומרת שהרכבת בקפסטי לא יכולה לתת את המענה, התחבורה הציבורית באוטובוסים יכולה לתת את המענה המוגבל אלא אם תפגע בכלל הציבור.

<נעה אבירם: היסעים פרטיים בשעות האלה, בימי השגרה האלה, בהחלט קיימים.

<נעה אבירם: יש חניוני חנה וסע מחוץ לערים ובתוך הערים.

<נעה אבירם: דרך אגב, יש מקומות שזה נעשה בהם.

<נעה אבירם: עיריית ירושלים בחלק מהאירועים שלה, כולל באירועי ספורט שמתואמים עם ההתאחדות או גם עם איגוד הכדורסל, קובעים חניוני חנה וסע לרכב פרטי ומשם מייצרים את השאטלים מבלי לפגוע בשירות התחבורה הציבורית הסדיר.

<נעה אבירם: אני אומרת שזה פתרון שחייב לעמוד על הפרק.

<נעה אבירם: יש כאן יזם, יש כאן יזם שמקבל רישיון, שמקבל אישור להפיק את האירוע ולעשות עכשיו הופעה של ג'סטין ביבר, בואו נגדיר את זה כחלק מהמענה שצריך לדבר עליו וצריך לתת אותו כי בתחבורה הציבורית זה בהכרח יפגע.

<נעה אבירם: זה יפגע בציבור, זה יפגע בשירות הסדיר.

<דן קדרון: כבוד היושב ראש, מנהלת הוועדה כל מכובדיי.

<דן קדרון: אני יושב ראש תנו יד לחירש, נכים למען נכים.

<דן קדרון: שאלה אחת פשוטה מאוד.

<דן קדרון: דיברו כאן על הכול.

<דן קדרון: מה עושה - כבוד היושב ראש וכל הוועדה המכובדת הזאת – ציבור הנכים שרוצה להגיע למירון?

<דן קדרון: אין להם רכב פרטי.

<דן קדרון: אני ומשה בר מייצגים נכים, מה אנחנו עושים?

<דן קדרון: מה הציבור שלנו עושה?

<דן קדרון: גם בתחבורה הציבורית ביום יום, אף אחד לא דואג לציבור הזה.

<דן קדרון: מה הוא עושה?

<דן קדרון: הוא רוצה להגיע ואין לו רכב פרטי.

<דן קדרון: יש לנו הרבה נכים שרוצים להגיע ולכן מה עושה הנכה?

<דן קדרון: הוא נשאר בחוץ.

<דן קדרון: הוא נשאר מאחור.

<דן קדרון: בגלל שהוא נכה, הוא לא צריך להיענש.

<דן קדרון: זה ציבור שנתן מספיק למדינה הזאת.

<דן קדרון: אני שירתי 36 שנים, אני נכה קשה.

<דן קדרון: תודה רבה לכולכם אבל תנו תשובה מה קורה לנכים.

<דן קדרון: תודה רבה לכם.

דב חנין: תודה לך על ההערה המאוד מאוד חשובה.

דב חנין: אכן השאלה של הנגישות בתחבורה ציבורית היא שאלה שנכונה תמיד, נכונה בטח לאירועים המוניים, גם לאירוע במירון וגם בכלל.

דב חנין: גבירותיי ורבותיי, קודם כל תודה לכל המשתתפים בדיון.

דב חנין: הדיון הזה רק המחיש לי כמה אנחנו צריכים לעשות שינוי גדול ורוחבי בתחום הזה.

דב חנין: כמו שאמרתי בתחילת הדיון, אני מעריך מאוד את העבודה שנעשית.

דב חנין: אני ממש בכל ההערות שלי עכשיו, אני לא רוצה לזלזל במאמץ, בעבודה ובמחשבה של מי מהגורמים שנמצאים כאן מסביב לשולחן.

דב חנין: בכל זאת אנחנו כולנו ביחד צריכים לעלות מדרגה לצורך התנהלות אחרת לגמרי בנושא של האירועים ההמוניים.

דב חנין: נקודת המוצא שלנו היא שאירועים המוניים הם חלק מהשגרה.

דב חנין: זה לא משהו יוצא דופן אלא זה חלק מצורת ההתנהלות של חברה מודרנית.

דב חנין: יש אירועים המוניים צפויים, יש אירועים המוניים לא צפויים, לכולם צריכה להיות תורה ברורה של הפעלה.

דב חנין: אדוני דיבר על מפה, אבל זאת לא רק מפה.

דב חנין: צריך להיות נוהל מסודר מה אנחנו עושים באירועים המוניים צפויים, מה אנחנו עושים באירועים המוניים שאינם צפויים.

דב חנין: הנוהל הזה, תורת ההפעלה הזאת, גברתי גברת אבירם, זה תפקידו של משרד התחבורה.

דב חנין: זה נוהל מקצועי שצריך להיות קיים, צריך להיות מפורסם, צריך להיות ידוע לציבור והוא צריך לחייב פעולה משורה ארוכה של גורמים החל ממשטרת ישראל, גורמי כמו רכבת ישראל, מפעילי אוטובוסים, גורמים ציבוריים, רשויות מקומיות.

דב חנין: גברתי אומרת, ובצדק, שרשות מקומית נותנת היתר לאירוע המוני וצריך להיות שם פרק תחבורה ציבורית אבל הרשות המקומית לא תדע לייצר את הפרק המקצועי הזה אם אתם לא תייצרו את הדרישה או את התבנית המקצועית מה צריך, מה אפשרי, מה הם הכלים שעומדים בפני הרשות המקומית וכדומה.

דב חנין: הנוהל או התורה הזו של ההפעלה מול אירועים המוניים צריכה להיות כמובן קשורה בהיקפים.

דב חנין: אירועים בהיקף מסוים – צריכה להיות תשובה אחת, בהיקפים יותר גדולים – צריכה להיות תשובה נוספת.

דב חנין: צריכות להיות הנחיות מאוד ברורות שלכם לרשויות המקומיות.

דב חנין: אני חושב שאנחנו כוועדה דורשים מרשויות מקומיות, וזה יהיה חלק מהמכתב שאנחנו נוציא גם למרכז השלטון המקומי, שכאשר הן מאשרות אירועים המוניים בהיקף מעבר להיקף של כמה אלפים, צריך להיות חלק מתנאי הרישיון, הסדרה של פתרונות תחבורה ציבורית והיסעים המוניים לאירוע הזה.

דב חנין: אנחנו פונים למשרד התחבורה ולמשטרת ישראל לקדם פתרונות שייתנו עדיפות לתחבורה ציבורית ולהיסעים המוניים, גם בנגישות, גם בצירים, כולל חסימה של צירים באופן זמני לרכב פרטי באופן מוחלט.

דב חנין: כמובן עדיפות בחניונים לפתרונות של תחבורה ציבורית וכדומה.

דב חנין: אנחנו מבקשים שתיערך הידברות בין גופי הכדורגל לבין הרכבת ומשרד התחבורה.

דב חנין: אם יש צורך לערב בעניין את משרד התרבות והספורט, נערב גם אותו, כדי שאירועים של משחקים כדולים יהיו מתואמים עם הרכבת במקסימום האפשרי.

דב חנין: זה כולל גם פתרונות לגבי הבעיה הכאובה עליה דיבר אדוני נציג מכבי תל אביב.

דב חנין: אני שומע את זה מאוהדי מכבי תל אביב.

דב חנין: זה דבר מסתכל.

דב חנין: יש רכבת שעוברת ליד, תחנת ספיר לא מתאימה לשום דבר, תייצרו פתרון.

דב חנין: תכננו את זה כך ועכשיו צריך לייצר פתרון שיאפשר לאנשים להגיע ברכבת למשחקים של מכבי תל אביב ומכבי תל אביב עוד תשחק שם שנה-שנתיים.

דב חנין: אני אופטימי.

דב חנין: אני רוצה לראות את בלומפילד בקרוב.

דב חנין: אי אפשר להמשיך את המצב הזה.

דב חנין: צריך לייצר פתרון שיאפשר עכשיו לאנשים להגיע בנוחות ברכבת.

דב חנין: כמובן מערכות של תגבור שיאפשרו לכולנו לפעול באופן מאוד מאוד סביר ולא לפגוע באופן קיצוני בתחבורה הציבורית הקיימת.

דב חנין: אני מציע שבמשרד התחבורה יהיה רפרנט קבוע לאירועים המוניים עם מספר טלפון, כתובת קבועה, מקצועית, שירכז את כל סוגי האירועים ההמוניים והוא יהיה הכתובת לפנייה גם של החברות, גם של גורמים מפעילים, גם של רשויות מקומיות, שמארגני אירועים המוניים ידעו שהם יכולים להתייעץ בו ולקבל ממנו תורה, לקבל ממנו הנחיות, לקבל ממנו דרך התייחסות.

דב חנין: כמובן מידע לציבור.

דב חנין: בכל שינוי, היערכות, פתרון שנעשה בתחום התחבורה הציבורית לקראת אירועים המוניים, הציבור צריך לדעת והוא צריך לדעת על כך מוקדם והוא צריך לדעת באופן מלא מה קורה.

דב חנין: זה אמור גם לגבי מי שמגיע לאירוע וגם מי שאולי חס וחלילה הפתרון שלו ייפגע כתוצאה מהאירוע ההמוני הזה.

דב חנין: אנחנו נקיים בנושא הזה דיון מעקב.

דב חנין: אני מאוד מודה לכולכם על ההשתתפות בדיון ועל התרומה שלכם.

דב חנין: תודה רבה.